Chwe pheth y gellir eu rhedeg os ceisiwn fymryn yn galetach gydag ailgylchu bwyd | Wales Recycles\nThis content was archived on 13th March 2018\nChwe pheth y gellir eu rhedeg os ceisiwn fymryn yn galetach gydag ailgylchu bwyd\nGyda gêm olaf y Chwe Gwlad ar ein gwarthau, wrth i ni baratoi i wylio mae yna ffyrdd y gall ailgylchu bwyd ein helpu i fwynhau cefnogi Cymru mewn modd gwahanol.\n(Photo: (Left) Istock/Getty)\nFel gwlad, mae llawer ohonon ni ar ben y domen pan ddaw hi i ailgylchu bwyd. Ond gallwn yn hawdd anghofio am rai o gynhyrchion gwastraff anochel ein harferion bwyta, fel bagiau te neu groen banana, caiff eu gadael ar yr ymylon yn hytrach na’u rhoi mewn cadi bwyd.\nNid yn unig mae ailgylchu gwastraff bwyd yn dda i’r amgylchedd, ond gellir ei drosi i ynni sydd â’r gallu i bweru unrhyw beth o’r goleuadau yn Stadiwm y Principality i’r oergell sy’n cadw’ch cwrw yn oer ar gyfer y gêm.\nOs ydych chi gartref ar y soffa, yn y dafarn leol gyda’ch cyfeillion, neu’n un o’r 74,500 oedd yn yr eisteddle ar gyfer y gêm gartref nos Wener ddiwethaf, pan ddaw hi’n bryd am y gic gyntaf cofiwch y buddion allai ddod o’ch gwastraff bwyd o ran grymuso’ch profiad o’r gêm Chwe Gwlad.\nDyma chwe ffordd y gallai ailgylchu’ch gwastraff bwyd fod o gymorth i Gymru yn y Chwe Gwlad:\n1. Pweru set deledu gartref – fe allai 47 o fagiau te wedi’u hailgylchu gynhyrchu digon o drydan i bweru set deledu am 80 munud – digon o amser i wylio’r ddau hanner o gêm Chwe Gwlad!\n2. Pweru sgrin digwyddiad mawr er mwyn gwylio’r ornest – fe allai dim ond 83 croen banana wedi’u hailgylchu ddarparu digon o drydan i bweru sgrin fawr mewn parth cefnogwyr am ddigon o amser i wylio’r ddau hanner o gêm!\n3. Pweru oergell er mwyn oeri’r cwrw - Bydd cartref cyffredin yng Nghymru ar gyfartaledd yn llenwi dau fin olwynion o wastraff bwyd mewn blwyddyn. Petai hynny’n cael ei ailgylchu byddai’n cynhyrchu digon o drydan i bweru oergell am fis – gan oeri’ch cwrw am y bencampwriaeth gyfan!\n4. Pweru’r llifoleuadau yn Stadiwm y Principality - pe byddai dim ond 1% o’r dorf oedd yn y gêm nos Wener yn ailgylchu llond un cadi o wastraff bwyd, gallai bweru’r llifoleuadau Stadiwm y Principality am 80 munud, gan daflu goleuni ar gêm gyfan!\n5. Pweru offer y DJ ar gyfer y noson allan yn ddiweddarach – Ydych chi am grwydro’r clybiau nos ar ôl y gêm yn erbyn Ffrainc ddydd Sadwrn? Gallai llond 7 ½ cadi o wastraff bwyd wedi ei ailgylchu gynhyrchu’r trydan sydd ei angen i bweru offer y DJ am awr gyfan.\n6. Pweru’r tegell a’r tostiwr y bore canlynol – A fydd angen adfywio arnoch y bore wedyn? Dirfawr angen am fymryn o de a thost? Gallai ailgylchu dim ond chwe bag te greu’r trydan sydd ei eisiau i ferwi’r tegell ar gyfer eich dishgled, a byddai ailgylchu chwarter llond cadi o wastraff bwyd yn pweru’r tostiwr ar gyfer dwy dafell o fara. Efallai na wnaiff fawr o les i’ch pen, ond credwn y teimlwch yn dda ynglŷn â helpu Cymru i fod yn bencampwyr gyda gwarchod ein hamgylchedd.\nMae Ailgylchu dros Gymru eisiau annog pobol ledled y wlad i ailgylchu mwy o wastraff bwyd a mwynhau’r buddion o amgylchedd glanach a chynhyrchiant ynni adnewyddadwy.\nNid oes modd bwyta rhai eitemau o wastraff anochel, fel bagiau te, plisgyn wy, crafion tatws a chroen banana, ond gellir eu hailgylchu i gyd a’u troi yn ynni.\nBeth am groesi’r llinell gais gydag ailgylchu bwyd y tymor rygbi hwn?\nMae modd i bron iawn pob cartref yng Nghymru ailgylchu bwyd. Canfyddwch fwy am sut i ailgylchu yng Nghymru ac am eich gwasanaeth lleol drwy ymweld â ein tudalen Bwyd Ailgylchu.\nDy wasanaeth lleol\nMae pob un o gynghorau Cymru yn cynnig gwasanaeth ailgylchu bwyd wythnosol hwylus. Y cwbl fyddi di ei angen yw cadi cegin, bin ailgylchu bwyd a rholyn o fagiau leinio i gychwyn arni.\nDewis dy ardal cyngor o’r map er mwyn archebu dy finiau a darganfod mwy am dy wasanaeth lleol.\nArchebu cadi a bin i’r tu allan\nAwdurdodau Lleol Abertawe Blaenau Gwent Bro Morgannwg Caerdydd Caerffili Casnewydd Castell-nedd Port Talbot Ceredigion Conwy Gwynedd Merthyr Tudful Pen-y-bont ar Ogwr Powys Rhondda Cynon Taf Sir Ddinbych Sir y Fflint Sir Gâr Sir Fynwy Sir Benfro Torfaen Wrecsam Ynys Môn\nCliciwch am wybodaeth\nAilgylchu Bwyd Myfyrwyr\nCanllaw cyfleus i ailgylchu bwyd\nDy wasanaeth ailgylchu bwyd lleol\nSut mae’n cael ei ailgylchu?\nTirnodau Cymru yn hollol bananas dros ailgylchu bwyd


Bil Cynllunio: Yr hoelen olaf - BBC Cymru Fyw\nBil Cynllunio: Yr hoelen olaf\ndisgrifiad o’r llun, Mae Carwyn Jones wedi 'anwybyddu' argymhellion Comisiynydd y Gymraeg\nMae Llywodraeth Cymru wedi methu â gwneud gwelliannau i'r Bil Cynllunio, er i Gomisiynydd y Gymraeg dynnu sylw at fethiannau mewn rhoi lle canolog i'r iaith Gymraeg.\nDywed Mesur y Gymraeg bod rhaid i'r Llywodraeth dalu "sylw dyladwy" o gyngor y Comisiynydd, ac yn sgil anwybyddu hyn, gallai'r Bil Cynllunio fod yn "anghyfreithlon", yn ôl Cymdeithas yr Iaith Gymraeg.\nMae Meri Huws, Comisiynydd y Gymraeg, wedi ysgrifennu at Llywodraeth Cymru ddwywaith yn lleisio pryderon ac yn galw am newidiadau sylweddol i'r Bil oherwydd ei effaith ar yr iaith a democratiaeth leol.\nDaeth dim gwelliannau i'r Bil, a nawr, gallai gael ei ddiddymu mewn her gyfreithiol, medd Cymdeithas yr Iaith.\nDywedodd Cadeirydd Cymdeithas yr Iaith Gymraeg, Jamie Bevan: "Nid ar chwarae bach mae rhywun yn ystyried cymryd camau cyfreithiol, ond mae'r Llywodraeth wedi cael sawl cyfle i wrando ar gyngor arbenigol y Comisiynydd a'i weithredu, ac wedi gwrthod bob tro.\ndisgrifiad o’r llun, Cynhaliwyd rali brotest ym Mhwlleli gan Cymdeithas yr Iaith ar ddechrau'r mis, mewn ymtaeb i'r Bil Cynllunio\n"Mae'r cyngor rydyn ni wedi'i dderbyn yn galonogol, ac mae na siawns gref bod y Llywodraeth wedi rhedeg proses wallus.\n"Er gwaethaf yr holl gyngor, mae Carwyn Jones wedi dewis peidio â rhoi lle canolog i'r Gymraeg yn y ddeddfwriaeth."\nYr hoelen olaf\nGwnaeth Comisiynydd y Gymraeg bedwar awgrym ar welliannau i'r Bil ac er gwaethaf addewid y Prif Weinidog, Carwyn Jones, i ystyried "pob cam ymarferol ar gyfer atgyfnerthu'r Gymraeg o fewn y system gynllunio" - doedd dim adlewyrchiad o hynny ym Mil Cynllunio mis Hydref.\nYchwanegodd Jamie Bevan mai "ofer yw dynwared system Lloegr" ac y gallai'r Bil fod "yr hoelen olaf yn arch ein cymunedau Cymraeg."\nGofynnodd BBC Cymru Fyw am ymateb Comisiynydd y Gymraeg, ond fe ddewisodd y Comisiynydd i beidio ag ymateb.\nMesur Cynllunio: 'Siom' dros y Gymraeg\n31 Hydref 2014\nCyhoeddi Mesur Cynllunio\n6 Hydref 2014\nProtest: y Gymraeg a'r mesur Cynllunio\n4 Hydref 2014\nMesur drafft: Symleiddio cynllunio\n4 Rhagfyr 2013\nCynghorwyr yn pleidleisio i gau Ysgol Abersoch\nBydd y chwech disgybl llawn amser a'r un disgybl oed meithrin yn cael eu trosglwyddo i Ysgol Sarn Bach gerllaw.\nFfugio prawf ar gyfer pàs Covid yn drosedd\nTeulu methu fforddio gofal cynnal bywyd wrth i gost ynni godi\nLlanystumdwy 1912: Tynnu gwallt a rhwygo dillad swffragetiaid\nY Cymry a helpodd i greu America


Wythnos Cymru yn Llundain yn cael gwobr gan Sefydliad y Cyfarwyddwyr | Wythnos Cymru yn Llundain | 23 Chwef - 09 Mawrth 2019\nWythnos Cymru yn Llundain yn cael gwobr gan Sefydliad y Cyfarwyddwyr\nMae Sylfaenwyr a Phartneriaid Wythnos Cymru yn Llundain yn dathlu ar ôl i Dan Langford gael ei anrhydeddu yng Ngwobrau Cyfarwyddwr Cymru’r Flwyddyn yn yr IoD â Gwobr y Cyfarwyddwr am Wythnos Cymru yn Llundain.\nDaeth Gwobrau’r IoD, bellach yn ei seithfed flwyddyn, yn brif uchafbwynt ar galendr busnes Cymru, gan ddathlu llwyddiannau busnes ac arweinyddion ysbrydoledig ledled Cymru.\nGwobrwyir y categori Gwobr y Cyfarwyddwr yn ôl mympwy Cyfarwyddwr IoD Cymru mewn cydnabyddiaeth i gyfraniad yr enillydd i’w faes arbennig. Eleni, dewisodd y Cyfarwyddwr Robert Lloyd Griffiths y wobr i Dan Langford, nid yn unig am ei waith yn Acorn ond, ar y cyd â’r cyd- sylfaenydd, Mike Jordan, am hyrwyddo enw da Cymru drwy lansio Wythnos Cymru yn Llundain.\nMae’r rhaglen flynyddol o weithgareddau nad yw ar gyfer gwneud elw yn dathlu, arddangos a dylanwadu ar weithgareddau cymunedau Cymreig sydd eisoes yn bodoli yn Llundain, ac mae’n helpu dathlu a hybu Cymru ar ei gorau, yn Llundain. Modd yw i sefydliadau Cymreig ymhob sector i hybu eu cynhyrchion a’u gwasanaethau wrth ddatblygu cynulleidfaoedd, partneriaethau a chysylltiadau busnes newydd wedi’u lleoli yn Llundain.\nWrth ymateb i’r dyfarniad buddugol, meddai Dan Langford:\n“Cafodd Mike a fi’n ein rhyfeddu gan lefel y gefnogaeth a’r ymgysylltu a ddenodd y fenter Wythnos Cymru yn Llundain.\n“Eleni bu oddeutu 80 o weithgareddau a digwyddiadau yn Llundain o gylch Dydd Gŵyl Dewi, hwynt oll yn dathlu a hybu Cymru ar draws y byd busnes, y celfyddydau, y cyfryngau, chwaraeon, twristiaeth, bwyd a diod ac yn y blaen.\n“Bu’r gefnogaeth a gawsom gan lu o noddwyr a llywodraethau’r DU a Chymru fel ei gilydd yn fendigedig. Rydym eisoes wedi cael nifer o drafodaethau gyda phartneriaid ynglŷn â rhaglen y flwyddyn nesaf, felly mae’n ymddangos nad oes unrhyw ddiffyg diddordeb o gwbl, sydd yn wych i Gymru.\n“Yn seremoni’r gwobrau bu rhai enillwyr rhyfeddol; mae’r IoD yn wirioneddol wedi arddangos proffesiynoldeb, arbenigedd a chyfranogiadau pwysig y mae’r bobl hyn, eu timau a’u sefydliadau wedi gwneud i Gymru, o ran yr economi a’r gymdeithas yn ei chyfanrwydd.\n“Llongyfarchiadau mawr iddynt ac i bob un a gyrhaeddodd y rownd derfynol, a hefyd i’r IoD am y cyfranogiad a’r gefnogaeth amhrisiadwy y maent yn parhau i ddarparu i fusnesau ledled y wlad.”


Llanelli, Sir Fynwy - Wicipedia\nLlanelli, Sir Fynwy\nErthygl am y pentref a chymuned yn Sir Fynwy yw hon. Am y dref o'r un enw yn Sir Gaerfyrddin, gweler Llanelli. Am ddefnyddiadau eraill o'r enw "Llanelli", gweler Llanelli (gwahaniaethu).\nPentref a chymuned yn Sir Fynwy, Cymru, yw Llanelli (Saesneg: Llanelly). Saif rhwng Bryn-mawr a'r Fenni. Heblaw Llanelli ei hun, mae'r gymuned yn cynnwys pentrefi Gilwern, Clydach a'r Darren Felen. Roedd poblogaeth y gymuned yn 2001 yn 3,810.\nHyd at 1974, roedd yr ardal yma yn rhan o Sir Frycheiniog. Bu Thomas Price (Carnhuanawc) yn gurad Llanelli o 1816 hyd 1825, a sefydlodd ysgol gynradd Gymraeg yn Nhellifelen, yr unig un yng Nghymru yr adeg honno. Mae Camlas Sir Fynwy a Brycheiniog yn mynd trwy'r gymuned.\nSyr Thomas Phillips (1801–1867), cyfreithiwr, gwleidydd a dyn busnes a wasanaethodd fel Maer Casnewydd ar adeg Terfysg Casnewydd\n↑ "PHILLIPS, Syr THOMAS (1801 - 1867), bargyfreithiwr ac awdur | Y Bywgraffiadur Cymreig". bywgraffiadur.cymru. Cyrchwyd 2020-03-29.\nWedi dod o "https://cy.wikipedia.org/w/index.php?title=Llanelli,_Sir_Fynwy&oldid=11029740"\nNewidiwyd y dudalen hon ddiwethaf ar 14 Chwefror 2022, am 22:23.


BSc (Anrh) Ymchwiliad Fforensig | University of South Wales\nBSc (Anrh) Ymchwiliad Fforensig\nMae ein gradd Ymchwiliad Fforensig yn cynnig i fyfyrwyr heb gefndir gwyddoniaeth draddodiadol, neu'r rheini sydd â diddordeb penodol yn y maes hwn, feithrin gwybodaeth sy'n ymwneud â defnyddio technegau fforensig mewn ystod eang o ymchwiliadau troseddol.\nGallai ymchwiliadau gynnwys profi cyffuriau ym meysydd chwaraeon a chystadlu, amddiffyn a dilysrwydd defnyddwyr, dadansoddi DNA mewn profion bwyd, troseddau bywyd gwyllt, ac ymchwiliadau gwenwynegol sy'n gysylltiedig â therfysgaeth gemegol a biolegol.\nByddwch yn meithrin sgiliau ymarferol mewn archwilio safleoedd troseddau cyfaint, dadansoddi tystiolaeth fforensig, ac efelychiadau ystafell y llys. Bydd y radd Ymchwilio Fforensig hefyd yn eich dysgu am y strwythur a'r prosesau sy'n rheoleiddio'r system gyfiawnder troseddol, a'r gyfraith sy'n gysylltiedig ag ymchwilio i droseddau.\nByddwch yn cynnal ymchwiliadau wedi'i hefelychu yn ein hystafelloedd Cyfleuster Hyfforddi Golygfeydd Troseddau, yn amrywio o fyrgleriaethau domestig ac archwiliadau ar gerbydau i sefyllfaoedd mwy cymhleth fel llosgi bwriadol a lladdiad. Byddwch yn astudio sawl achos ac yn dysgu am y technegau fforensig a ddefnyddir i ddatrys y drosedd, ac yn gallu cloriannu a gwerthuso dulliau fforensig yn feirniadol.\nFF42 Llawn amser 3 blynedd Medi Glyn-taf A\nByddwch yn astudio amrywiaeth eang o feysydd pwnc sy'n berthnasol i ymchwilio fforensig, gan gynnwys ymchwilio safle trosedd, casglu a dadansoddi tystiolaeth, y strwythur a'r prosesau sy'n rheoleiddio'r system gyfiawnder troseddol a'r deddfau sy'n gysylltiedig ag ymchwilio i droseddau.\nBlwyddyn Un: Gradd Ymchwiliad Fforensig\nYn ystod y flwyddyn gyntaf, byddwch yn derbyn cyflwyniad i'r amrywiol ddisgyblaethau ym maes gwyddoniaeth fforensig a bydd hyn yn cael ei ategu gyda phrofiad ymarferol a geir trwy archwilio safleoedd troseddau realistig wedi’i hefelychu o fwrgleriaeth ddomestig i laddiad yn ein cyfres o labordai fforensig a’n tŷ safle troseddau pwrpasol. Bydd meysydd pwnc eraill fel Plismona, Iechyd a Diogelwch, Gwyddoniaeth Ragarweiniol a Mathemateg hefyd yn cael eu hastudio. Mae'r modiwlau'n cynnwys:\nBydd y modiwl hwn yn rhoi cyflwyniad cynhwysfawr i chi i agweddau technegol ac ymarferol pynciau dethol o fewn gwyddoniaeth fforensig. Ymhlith y meysydd dan sylw mae daeareg fforensig; odontoleg fforensig ac anthropoleg; ymchwilio i laddiadau; proffilio troseddol; entomoleg fforensig; ymchwilio i ddamweiniau; tueddiadau troseddau cyfredol a disgwyliedig a systemau cyfreithiol yng Nghymru a Lloegr.\nMae ymarfer gwyddoniaeth fforensig yn gofyn am ddealltwriaeth o amrywiaeth eang o bynciau fforensig ac mae'n cynnwys llawer o dechnegau ymchwilio. Bydd y modiwl hwn yn rhoi'r wybodaeth, y ddealltwriaeth ymarferol a'r gallu technegol i chi sy'n ymwneud ag ymchwilio i droseddu. Yma byddwch yn astudio cyflwyniad i ymchwilio safleoedd troseddau; dogfennaeth; casglu a chadw tystiolaeth ffisegol; dehongliad o dystiolaeth safle trosedd ac ailadeiladu safle trosedd.\nY Gyfraith, Llywodraethu a'r System Gyfiawnder Troseddol\nBydd y modiwl hwn yn eich cyflwyno i system ddeddfwriaethol a chyfiawnder troseddol Cymru a Lloegr. Bydd hyn yn cynnwys nodi rôl yr heddlu ac asiantaethau cysylltiedig, sy'n gweithio yn yr amgylchedd hwn. Byddwch hefyd yn archwilio rôl llywodraethu o fewn amgylcheddau plismona a diogelwch.\nGwyddoniaeth ar gyfer Ymchwiliad Fforensig\nYn y modiwl hwn fe'ch cyflwynir i gysyniadau ymchwilio gwyddonol, mesur, cywirdeb a damcaniaethau ac arferion cemegol a biolegol hanfodol sy'n ymwneud ag ymchwiliad fforensig. Bydd hyn yn cynnwys eich cynorthwyo i ddatblygu techneg dda mewn labordy yn y meysydd hyn, ond hefyd cewch gyflwyniad i gemeg, bioleg celloedd a bioleg foleciwlaidd, seroleg, geneteg a DNA.\nYn y modiwl hwn byddwch yn dysgu am yr offer gwyddonol ac ystadegol a ddefnyddir i werthuso trosedd ynghyd â'i tharddiad a'i chyd-destun, ei mynychder, a'i heffeithiau ar ddioddefwyr a chymdeithas. Byddwch yn cael darlun cyffredinol o ddosbarthiad troseddau a chysylltiadau â deallusrwydd a thystiolaeth.\nBydd y modiwl hwn yn rhoi ymwybyddiaeth i chi o egwyddorion gweithio'n ddiogel mewn labordai, atal damweiniau a hyrwyddo diogelwch yn y gweithle a'r effaith ar iechyd yn sgil dod i gysylltiad â pheryglon. Byddwch yn datblygu dealltwriaeth o'r wybodaeth sy'n ymwneud â pheryglon wrth arfer gwaith arbrofol ac wrth gyfrifo tebygolrwydd damwain ac i amcangyfrif risg. Hefyd, darperir y defnydd o TG ar gyfer gweithio gwyddonol, cyrchu cyfnodolion a sgiliau cyfeirio.\nBlwyddyn Dau: Gradd Ymchwiliad Fforensig\nYn ystod yr ail flwyddyn astudio, byddwch yn gwella'ch sgiliau ymhellach trwy ddadansoddi tystiolaeth yn y labordy, gan ddysgu am yr amrywiol ddadansoddiadau cemegol a biolegol a ddefnyddir mewn labordai fforensig. Cyflwynir yma ddisgyblaethau arbenigol fel ffotograffiaeth, Gwaith Fforensig Gwyddorau’r Ddaear, Gwaith Fforensig Cyfrifiadurol a microsgopeg. Mae'r modiwlau a astudir yn cynnwys:\nTystiolaeth Fforensig ac Archwiliad Labordy\nWrth astudio’r modiwl hwn byddwch yn meithrin profiad ymarferol wrth archwilio amrywiaeth o fathau o dystiolaeth fforensig gan ddefnyddio dulliau labordy neu offer safonol y diwydiant. Byddwch hefyd yn dysgu'r wyddoniaeth y tu ôl i dechnegau arholi yn ogystal â'r dystiolaeth ei hun. Byddwch yn dod yn gymwys i chwilio, adfer ac archwilio tystiolaeth a'i chyflwyno trwy ffeiliau achos ac adroddiadau tystion arbenigol. Mae'r modiwl hefyd yn canolbwyntio ar dystiolaeth fiolegol a dadansoddiad DNA diweddarach.\nArchwiliad Cyfaint i Safleoedd Troseddau\nO fewn y modiwl hwn byddwch yn meithrin profiad o ddelweddu digidol ymarferol, ffotograffiaeth safle trosedd a saethu fideo wrth recordio amrywiaeth o senarios safleoedd troseddau. Bydd hyn yn cynnwys astudio agweddau damcaniaethol ffotograffiaeth, ac offer: Ffilmiau a chyflymder ffilm, fformatau camera, hyd ffocal, agorfa a dyfnder ffocws, technegau goleuo a fflach. Yn ogystal â hyn, byddwch yn meithrin hyfforddiant ymarferol mewn sgiliau craidd ar gyfer yr ymchwilydd safle trosedd mewn cyfres o safleoedd troseddau cyfaint wedi’u hefelychu gan gynnwys archwilio cerbydau.\nDyletswyddau'r Heddlu a'r Gyfraith II\nBydd y modiwl hwn yn eich galluogi i ddehongli a chysylltu deddfwriaeth gyfredol a newydd ag arfer a gweithdrefnau'r heddlu. Cewch gyfle i nodi a dadansoddi effeithiau deddfwriaeth ar gymunedau ac asiantaethau partner. Rhoddir cyfle i fyfyrwyr ddatblygu gwybodaeth, hyder a chymhwysedd ymhellach wrth ddefnyddio'r gyfraith fel offeryn ar gyfer datrys problemau.\nGwaith Fforensig Digidol (e-droseddu)\nByddwch yn datblygu gwybodaeth ac yn gwerthuso'r offer a'r technegau sy'n gysylltiedig â chreu a darparu gwasanaeth fforensig cyfrifiadurol o fewn amgylchedd tîm. Byddwch yn dysgu dangos gwybodaeth a sgìl yn y prosesau sy'n ofynnol i reoli prosiect fforensig, o'r atafaelu cychwynnol i gyflwyno tystiolaeth yn ystafell y llys.\nYn y modiwl hwn byddwch yn meithrin dealltwriaeth o'r dulliau adweithiol a rhagweithiol o ymchwilio i droseddau. Byddwch yn deall natur gymhleth cymhelliant troseddwyr a'r canlyniadau i safle’r drosedd. Bydd y modiwl hefyd yn cynnwys cyflwyniad i faes cymhleth seicoleg fforensig a'i rôl a'i ddefnydd yng ngweithdrefn ymchwilio i droseddau.\nCymwysiadau Ymarferol Ymchwiliad Fforensig\nByddwch yn dysgu am fynychder, cam-drin ac effeithiau cyffuriau ac alcohol ac archwiliad fforensig iddynt. Bydd hyn yn cynnwys dopio yn y byd chwaraeon, dadansoddi gwallt ac wrth ymchwilio i gynnyrch defnyddwyr. Yn ogystal â hyn, byddwch yn dod i werthfawrogi rôl data gwyddorau’r ddaear wrth wneud archwiliad fforensig o safleoedd troseddau neu ddigwyddiadau a gofnodwyd.\nBlwyddyn Tri: Gradd Ymchwiliad Fforensig\nCewch eich cyflwyno i feysydd Ymchwiliad Fforensig mwy cymhleth fel Tân a Ffrwydradau a meysydd Arbenigol o Ymchwiliad Fforensig. Bydd y pwyslais yn parhau i fod ar drywydd Plismona'r cwrs a phwysigrwydd prosesu safleoedd troseddau, a thrin tystiolaeth yn y labordy. Byddwch hefyd yn ymgymryd â phrosiect ymchwil annibynnol adolygu llenyddiaeth. Mae'r modiwlau a astudir yn cynnwys:\nBydd hyn yn cynnwys gwerthuso achosion a thystiolaeth yn wyddonol a gwerthusiad ystadegol o dystiolaeth fforensig a moeseg a safonau proffesiynol. Bydd achosion yn cynnwys patholeg fforensig, lladdiad, hunanladdiad a marwolaeth ddamweiniol ymhlith eraill. Yn ogystal, cewch eich cyflwyno i brosesau ystafell y llys a rôl y tyst arbenigol, bargyfreithwyr, croesholi a’r brif dystiolaeth. Yn rhan o'r modiwl hwn, byddwch yn cynnal adolygiad llenyddiaeth a fydd yn cynnwys gwerthusiad beirniadol o wybodaeth sylfaenol a data ar bwnc dethol o fewn gwyddoniaeth fforensig.\nByddwch yn datblygu dealltwriaeth o'r egwyddorion optig sy'n gysylltiedig â microsgopeg ac yn ymwybodol o'r microsgop fel offeryn i archwilio a dadansoddi sbesimenau sy'n berthnasol i wyddoniaeth fforensig. Yn ogystal, byddwch yn datblygu gallu i ddehongli delweddau a dod i gasgliadau o'r arsylwadau hyn. Gall samplau fod yn decstilau, ffibrau, bwyd a chyffuriau, samplau pridd, paill a meinwe. Yn ogystal, byddwch yn meithrin dealltwriaeth o’r Microsgop Sganio Electron, ac yn cael profiad ymarferol o’i ddefnyddio.\nTystiolaeth Fforensig II\nByddwch yn meithrin profiad ymarferol mewn dadansoddiadau tystiolaeth olion gan ddefnyddio offer cysylltiedig ac yn datblygu cymhwysedd wrth reoli achosion a dehongli tystiolaeth. Yn ogystal, byddwch yn derbyn cyfarwyddyd damcaniaethol ac ymarferol mewn digwyddiadau traffig a defnyddio GIS yn y dadansoddiad ystadegol o droseddau.\nDyletswyddau'r Heddlu a'r Gyfraith III\nBydd yn eich galluogi i ddadansoddi deddfwriaeth gymhleth yn feirniadol yng nghyd-destun ymarfer a gweithdrefnau'r heddlu. Byddwch yn dysgu adnabod a gwahaniaethu wrth ddadansoddi, crynhoi, dehongli a chymhwyso natur ac effeithiau deddfwriaeth gymhleth ac mae'n gwella gwybodaeth, hyder a chymhwysedd wrth ddefnyddio cyfraith gymhleth sy'n ymwneud â datblygiad personol a dilyniant o fewn plismona.\nYmchwiliad Fforensig Arbenigol\nYn y modiwl hwn byddwch yn cael dealltwriaeth o amrywiaeth o feysydd ymchwilio arbenigol gan gynnwys gwaith fforensig bywyd gwyllt, peirianneg fforensig ac ymchwilio i beryglon biolegol a radiolegol. Yn ogystal, byddwch yn dysgu am fioderfysgaeth a’r ymchwil iddo a gwaith fforensig bywyd gwyllt.\nYmchwiliad Safle Sylweddol\nNod y modiwl hwn yw eich galluogi i ddatblygu gwybodaeth fanwl am y broses ymchwilio troseddol fforensig a chael dealltwriaeth feirniadol sy'n berthnasol i amrywiaeth o droseddau arbenigol a difrifol a ddisgrifir fel ymchwiliadau digwyddiad sylweddol. Byddwch yn defnyddio dysgu cysylltiedig trwy ddod i gysylltiad â senarios safle sylweddol sy’n berthnasol ac wedi’u hefelychu ac astudiaethau achos.\nMae'r canllaw hwn y gellir ei lawrlwytho yn caniatáu ichi gymharu modiwlau ar draws ein holl gyrsiau Fforensig.\nCyflwynir y cwrs Ymchwiliad Fforensig trwy gyfres o ddarlithoedd, sesiynau tiwtorial a dosbarthiadau ymarferol. Yn ogystal, disgwylir i fyfyrwyr ymgymryd â dysgu dan gyfarwyddyd ac yn annibynnol, gan ddarllen am faes y pwnc.\nMewn wythnos arferol, gellir disgwyl i fyfyrwyr fynychu'r canlynol:\n•\tChwe darlith\n•\tTair i bedair awr o sesiynau tiwtorial neu weithdai\n•\tHyd at 10-12 awr o waith ymarferol\n•\tAstudiaeth annibynnol dan gyfarwyddyd\nGellir gwasgaru'r amserlen dros bob un o bum niwrnod yr wythnos a addysgir (o ddydd Llun i ddydd Gwener yn gynwysedig) neu mae modd, er enghraifft, ryddhau myfyrwyr am hanner diwrnod neu ddiwrnod llawn o ddosbarthiadau cyswllt. Gall hyn newid yn wythnosol yn dibynnu pryd mae gweithgareddau unigol ar gyfer modiwlau yn cael eu hamserlennu.\nGwahoddir darlithwyr gwadd i siarad â myfyrwyr ar amrywiaeth o bynciau.Ymhlith y pynciau blaenorol oedd ymchwilio i danau, achosion balistig ac adnabod cyrff o feddau torfol.\nBydd myfyrwyr yn cael eu hasesu mewn sawl ffordd, gan gynnwys arholiadau ysgrifenedig, mewn profion dosbarth, traethodau, adroddiadau, ymarferion ymarferol, cyflwyniadau, sesiynau tiwtorial wedi'u hasesu ac aseiniadau cyfrifiadurol. Bydd rhai modiwlau'n cael eu hasesu'n barhaus ac efallai y bydd eraill yn cael arholiad diwedd blwyddyn.\nWedi'i achredu gan  Cymdeithas Siartredig y Gwyddorau Fforensig.\nMae ein labordai o safon y byddech yn disgwyl ei chael mewn diwydiant. Os dewiswch astudio Ymchwiliad Fforensig, byddwch yn gwneud defnydd llawn o labordai George Knox ac yn meithrin profiad ymarferol gan ddefnyddio offer dadansoddol helaeth. Bydd hyn yn eich galluogi i ddatblygu portffolio o sgiliau ymarferol defnyddiol iawn y gallwch eu hychwanegu at eich CV. Yn benodol, wrth ddefnyddio'r offer a'r cyfleusterau mwy arbenigol, byddwch yn gweithio mewn grwpiau o hyd at ddim ond pedwar neu bum myfyriwr.\nMae ein cyfleusterau labordy yn cynnwys labordy cemeg organig pwrpasol; labordy cemeg anorganig / ffisegol cyfun; dau labordy offer cyffredinol mawr sy'n gartref i offer dadansoddol fel sbectromedrau UV / gweladwy, sbectromedrau is-goch, sbectromedrau fflworoleuedd, sbectromedrau allyriadau optegol, a chromatograffau nwy a hylif; labordy ymchwil myfyrwyr pwrpasol a dau labordy arbenigol ar gyfer gwaith cyseiniant magnetig niwclear (NMR) sbectrometreg a sganio microsgopeg electronau. Yn ogystal, caiff myfyrwyr ddefnyddio'r labordai a'r offer yng Nghanolfan Ymchwil Amgylchedd Cynaliadwy y Brifysgol (SERC) sy'n cynnwys sbectromedrau màs tandem cromatograff hylif o safon uchel iawn, cromatograffau ïon a chromatograffau nwy ‘headspace’. Gweld ein cyfleusterau Gwyddoniaeth Fforensig\nFe'ch addysgir gan staff yn ein tîm gwyddoniaeth ddadansoddol a fforensig sy'n cynnwys ymarferwyr gwyddoniaeth fforensig arbenigol, arbenigwyr mewn dadansoddi DNA a dadansoddi patrwm olion gwaed, arbenigwyr mewn tocsicoleg fforensig, ymchwilwyr safleoedd troseddau a chemegwyr siartredig.\nMark Boulter, arweinydd cwrs\nRydym hefyd yn cyflogi sawl arbenigwr yn y maes fforensig i ddarparu hyfforddiant ar y cwrs hwn i wella'ch astudiaeth.\nByddai disgwyl i fyfyrwyr sy'n llwyddo i sicrhau lleoliad mewn diwydiant yn llwyddiannus i gwblhau eu prosiect ymchwil dalu eu costau teithio eu hunain i'r lleoliad ac oddi yno yn ystod cyfnod y lleoliad. Bydd cost hyn wrth gwrs yn amrywio ac mae rhai myfyrwyr hefyd wedi talu am lety yn agos at eu gweithle trwy gydol eu lleoliad.\nAnogir myfyrwyr i gael â côt gotwm addas, sy'n addas ar gyfer gweithio mewn labordy cemegol, a phâr o goglau labordy amddiffynnol personol, er bod yr Ysgol yn darparu'r eitemau hyn. Mewn nifer fach o achosion, gall fod yn ofynnol i fyfyrwyr sy'n llwyddo i sicrhau prosiect mewn diwydiant brynu cyfarpar diogelu personol ychwanegol fel y nodir gan y sefydliad neu'r cwmni penodol.\nYmgeisiwch trwy UCAS os ydych chi'n ymgeisydd preswyl yn y DU / UE, yn gwneud cais am flwyddyn un o radd israddedig amser llawn, Blwyddyn Sylfaen, Gradd Sylfaen neu HND ac nad ydych wedi gwneud cais trwy UCAS o'r blaen. Os ydych chi'n gwneud cais i astudio yn rhan-amser, i ychwanegu at eich Gradd Sylfaen neu HND, neu i drosglwyddo i PDC o sefydliad arall, os gwelwch yn dda gwneud cais yn uniongyrchol.\nBydd y radd Ymchwilio Fforensig BSc yn eich helpu i ddatblygu'r sgiliau academaidd, galwedigaethol a phersonol sydd eu hangen i ddilyn amrywiaeth o yrfaoedd. Mae'r rhain yn cynnwys rolau mewn unedau safleoedd troseddau ac ymchwilio fforensig, ac yn y sector cyfiawnder troseddol ehangach. Mae'r cwrs hefyd wedi'i gynllunio i ddatblygu sgiliau trosglwyddadwy y gallwch eu defnyddio mewn amrywiaeth o alwedigaethau sy'n gofyn am gefndir dadansoddol gwyddonol.


“Pam ’da chi eisiau gwneud rhywbeth mor drist?” – BangorFelin360\n“Pam ’da chi eisiau gwneud rhywbeth mor drist?”\nSefydlu cwmni angladdau ar y stryd fawr\ngan Marian Ifans\nLouise White a Manon Williams\nFfenest liw arbennig yr adeilad\nYr adeilad ar stryd fawr Bangor\n“Pam ’da chi eisiau gwneud rhywbeth mor drist?” Dyma oedd ymateb teulu Louise White pan ddywedodd ei bod am ymuno gyda’i ffrind Manon Williams i sefydlu cwmni Angladdau Enfys. Y mis hwn mae breuddwyd y ddwy wedi eu gwireddu ac mae’r adeilad ar stryd fawr Bangor wedi ei agor.\nPam sefydlu ar y stryd fawr? Yn ôl Manon “does dim rhaid i drefnwyr angladdau gael eu cuddio.”\nMae’r adeilad wedi ei beintio yn wyrdd hyfryd tu allan gyda ffenest liw amlwg i’w gweld tu mewn, ac mae papur wal blodeuog chwaethus a chadeiriau esmwyth y swyddfa yn ychwanegu at y croeso cartrefol yn yr adeilad.\n“Da ni yn ferched ifanc ac am iddo adlewyrchu ni fel pobl. Da ni yn gweithio yma bob dydd felly ddim am iddo fod yn lle tywyll. Lliwgar a hapus ydyn ni, ond dio ddim yn golygu bod ti ddim yn gallu cael sgwrs drist a ‘serious’ mewn adeilad fel hyn.”\nMae Manon a Louise wedi trawsnewid y siop wag oedd ar 133 stryd fawr Bangor i fod yn “lle agored a chroesawgar, mae hwn yn edrych yn wahanol ac yn fan cychwyn ar gyfer y sgwrs ynglŷn â marwolaeth.” Pwnc sy’n parhau yn tabŵ yn ôl y ddwy.\n“Da ni yn wahanol, ond da ni yn gallu gwneud y pethau traddodiadol”. Mae modd cael arch bren, un o helyg, cardfwrdd neu arch wedi ei gwneud allan o wlân.\n“Mae ’na gymaint o wahanol ffyrdd o bersonoli angladd a chymaint o lefydd gwahanol i’w cynnal ac i ddweud tara”\nFe fu’r ddwy wrthi am flwyddyn yn chwilio am adeilad addas, un oedd yn cynnig ffenest siop ar y stryd fawr yn ogystal â mynediad preifat yn y cefn. Maen nhw wedi derbyn cymorth ariannol gan Gyngor Gwynedd a Llywodraeth Cymru ac mae modd gweld y gwaith addasu sydd wedi digwydd ar yr adeilad ar gyfrifon Instagram a Facebook y cwmni.\nMae Manon a Louise wedi rhoi gorau i’w hen swyddi i ail hyfforddi ar gyfer y gwaith arbenigol hwn ac mae’r ddwy yn hapus iawn gyda’u penderfyniad.


Blog: Y Pum Hyfedredd\nAr Ebrill 30ain, 2019, cyhoeddwyd y cwricwlwm drafft i Gymru ar HWB. Mae'r cwricwlwm wedi'i drefnu i mewn i chwe Maes Dysgu a Phrofiad, ac rwy'n falch o fod yn rhan o'r tîm o athrawon sy'n datblygu'r MDPh Mathemateg a Rhifedd.\nRoedd y gwaith cychwynnol yn golygu gwneud llawer o ddarllen cefndirol ac ymchwil, yn cynnwys ymchwilio i gwricwla gwledydd eraill. Yn debyg i'r llwybr troediodd Lucy Crehan yn ei llyfr ardderchog Cleverlands, edrychom ar gwricwla gwledydd fel Y Ffindir, Canada a Singapore, a darganfod eu bod wedi'u trefnu (yn fras) o amgylch y penawdau Rhif, Algebra, Geometreg ac Ystadegaeth. Nid yw'n syndod felly bod ein cwricwlwm newydd yn seiliedig ar y penawdau hyn, ac yn ffurfio'r datganiadau "Yr Hyn Sy'n Bwysig" ar gyfer Mathemateg a Rhifedd.\nBeth sydd wedi newid yw'r newid mewn pwyslais o'r "Beth" (cynnwys y cwricwlwm) i'r "Beth a'r Sut". Mae'r cwricwlwm newydd yn cyfeirio at bum hyfedredd mathemategol newydd, sy'n sôn am sut i addysgu mathemateg a rhifedd.\nDealltwriaeth gysyniadol: Dylid myfyrio ar syniadau a chysyniadau mathemategol, ynghyd â’u datblygu a’u cysylltu â’i gilydd, wrth i ddysgwyr gael profiad o syniadau mathemategol cynyddol gymhleth. Mae dysgwyr yn dangos dealltwriaeth gysyniadol drwy egluro a mynegi cysyniadau, dod o hyd i enghreifftiau (neu anenghreifftiau) a thrwy gynrychioli cysyniad mewn gwahanol ffyrdd, gan gynnwys cynrychioliadau llafar, diriaethol, gweledol, digidol a haniaethol.\nCyfathrebu â symbolau: Dylai dysgwyr ddeall bod y symbolau y maent yn eu defnyddio yn gynrychioliadau haniaethol a dylent ddatblygu mwy o hyblygrwydd wrth iddynt gymhwyso a defnyddio amrywiaeth gynyddol o symbolau, gan ddeall confensiynau’r symbolau y maent yn eu defnyddio.\nCymhwysedd strategol: (h.y. gosod problemau allan mewn ffurf fathemategol er mwyn eu datrys) Dylai dysgwyr ddod yn gynyddol annibynnol wrth adnabod a chymhwyso’r strwythurau a’r syniadau mathemategol sydd wrth wraidd problem, er mwyn gallu ei datrys.\nRhesymu rhesymegol: Wrth i ddysgwyr brofi cysyniadau cynyddol gymhleth, dylent hefyd feithrin dealltwriaeth o’r berthynas rhwng y cysyniadau hyn ac o fewn y cysyniadau hyn. Dylent gymhwyso dulliau rhesymu rhesymegol wrth ymdrin â’r perthnasau hyn a gallu eu cyfiawnhau a’u profi. Dylai’r cyfiawnhad a’r dystiolaeth ddod yn gynyddol haniaethol, gan symud o esboniadau llafar, gweledol neu ddiriaethol i gynrychioliadau haniaethol sy’n cynnwys symbolau a chonfensiynau.\nRhuglder: Wrth i ddysgwyr brofi, deall a chymhwyso cysyniadau a pherthnasau sy’n gynyddol fwy cymhleth, dylai eu rhuglder wrth gofio ffeithiau, perthnasau a thechnegau wella. O ganlyniad, dylai ffeithiau, perthnasau a thechnegau a ddysgwyd ynghynt fod wedi’u hymsefydlu’n gadarn, yn gofiadwy ac yn ddefnyddiadwy.\nRoedd hi'n glir bod angen ffocws gwell ar addysgeg. Roedd yr argymhelliad gyntaf o'r adroddiad yn 2015 o'r Grŵp Gorchwyl a Gorffen Mathemateg yn nodi bod angen\n"Gwerthuso arfer cyfredol ar lefel ysgolion a chonsortia o ran yr hyn sy'n gyfystyr ag addysgu a dysgu rhagorol ym maes mathemateg, ar y cyd â Chonsortia, awdurdodau lleol, arweinwyr a llywodraethwyr ysgolion."\nMewn adroddiad interim yn 2014, dywedodd Estyn\n“Nid yw medrau rhesymu rhifiadol disgyblion yn ddigon cadarn o hyd.”\n“Dim ond rhyw hanner yr ysgolion sydd wedi datblygu darpariaeth addas ar gyfer rhifedd.”\n“Yn y rhan fwyaf o ysgolion cynradd ac uwchradd, mae’r cynllunio a’r ddarpariaeth ar gyfer rhifedd yn wannach nag ar gyfer llythrennedd.”\n“Yn gyffredinol, nid yw ansawdd marcio gwaith rhifedd disgyblion ar draws y cwricwlwm yn ddigon da.”\nDechreuodd ein datblygiad o'r hyfedreddau trwy edrych ar adroddiad o America, Adding It Up, wedi ei olygu gan Jeremy Kilpatrick ac eraill. Mae tudalen 5 o'r grynodeb weithredol yn cynnwys y llun canlynol sy'n dangos pum llinyn hyfedredd wedi'u plethu.\nMae'r llun yn dangos yn glir bod hyfedreddau, er y gellid eu rhestru'n unigol, go wir yn berthnasol i'w gilydd.\nMae cwricwla gweldydd eraill wedi cychwyn cynnwys hyfedreddau mathemategol. Er enghraifft, mae cwricwlwm mathemateg Awstralia wedi ei drefnu o gwmpas y pedwar hyfedredd "dealltwriaeth, rhuglder, datrys problemau a rhesymu". Ar gyfer Cymru, gweithiodd y grŵp efo Anne Watson, Athro Emeritws Addysg ym Mhrifysgol Rhydychen, i ddatblygu'r pum hyfedredd a restrir uchod. Ond beth yw ystyr ymarferol yr hyfedreddau? I archwilio hyn, gadewch i ni ystyried cynllunio cyfres o wersi ar arwynebedd siapiau dau ddimensiwn.\nArwynebedd siapiau dau ddimensiwn\nO dderbyn y cwestiwn "Beth yw arwynebedd petryal?", byddai'r mwyafrif hethol o ddisgyblion TGAU yn ymateb efo amrywiad o "hyd lluosi lled". Mae hyn yn dangos nid dealltwriaeth gysyniadol, ond rhuglder o gofio fformiwla sy'n gysylltiedig ag arwynebedd petryal. Y cysyniad o arwynebedd petryal yw'r maint o le mae'r petryal yn ei ddefnyddio mewn dau ddimensiwn, o fewn ffin pedwar ymyl syth y petryal. Hwn yw'r gwir ateb i'r cwestiwn "Beth yw arwynebedd petryal?", ond sut gellid datblygu'r ddealltwriaeth yma gyda dysgwyr? Gallwn geisio cyflwyno'r diffiniad yma, a chael dysgwyr i'w gofio, ond yn fy marn i byddai hyn yn llwybr anghywir. Mae angen i ddysgwyr brofi mathemateg, a'r ffordd gorau o ddysgu mathemateg yw i wneud mathemateg. Mae dyluniad tasgau yn hollbwysig yma. Dyma dasg, wedi'i ddylunio gan John Mason a'i drafod ar y bennod yma o bodlediad mathemateg Mr. Barton, a all arwain at ddealltwriaeth gysyniadol well.\nMae'r dasg yn gofyn i ddysgwyr lunio siapiau ar y grid, siapiau sy'n bodloni'r amodau sy'n cael eu dangos. Er enghraifft, dylai'r siâp yn y top chwith gael perimedr sy'n llai na pherimedr y siâp piws yn y canol, ac arwynebedd sy'n fwy nac arwynebedd y siâp piws yn y canol. Wrth gwblhau'r dasg yma, mae dysgwyr yn cael eu gorfodi i feddwl yn galed am y cysyniadau o berimedr ac arwynebedd, ac nid dilyn fformiwla yn ddiystyr.\nMae'r hyfedredd yma'n unigryw i Gymru, ac yn gallu cael ei enghreifftio yma trwy ystyried y cwestiwn canlynol: cyfrifwch berimedr ac arwynebedd y triongl canlynol.\nDyma ddetholiad o ymatebion fy myfyrwyr i i'r cwestiwn yma.\nYn yr ymateb gyntaf, mae'r atebion yn gywir, ond nid yw'r myfyriwr wedi dangos ei ddull. Byddai hyn efallai'n colli marc mewn arholiad TGAU.\nYn yr ail ymateb, mae gwall rhifiadol wrth gyfrifo'r arwynebedd, ond mae hefyd camddefnydd o'r hafalnod (equals sign). Mae'r mynegiad ar gychwyn y llinell, 6 × 4.5, yn hafal i 27, ond nid yw hyn yn hafal i beth sy'n dilyn: y mynegiad ar ôl yr hafalnod gyntaf yw 27 ÷ 2, sy'n hafal i 13.5, nid 27. Mae'r camgymeriad yma'n gyffredin iawn, ac yn aml ddim yn cael ei gywiro mewn gwerslyfrau myfyrwyr. Mae cyfathrebu â symbolau yn golygu deall confensiynau’r symbolau y mae myfyrwyr yn eu defnyddio, gan gynnwys camddefnydd o'r hafalnod.\nMae'r trydydd ymateb yn gosod allan y cyfrifiadau arwynebedd yn gywir, ond yn anghofio cynnwys yr uned ar gyfer y perimedr – camgymeriad cyffredin arall.\nI mi, mae cymhwysedd strategol yn golygu meddiannu ar fanc o strategaethau er mwyn delio â gwahanol sefyllfaoedd mewn mathemateg. Yng nghyd-destun arwynebedd, byddai angen strategaeth ar ddysgwr er mwyn darganfod arwynebedd y triongl canlynol.\nUn strategaeth fyddai i gymryd yr ymyl sydd â hyd 4 uned fel sail y triongl, nodi bod uchder y triongl wedyn yn 3 uned, a defnyddio'r fformiwla ar gyfer arwynebedd triongl i gyfrifo'r ateb. Strategaeth wahanol fyddai hollti'r triongl i mewn i ddau driongl llai, fel y dangosir isod, a chyfrifo arwynebedd y ddau driongl llai - efallai gan ddefnyddio'r petryalau sy'n amgylchynu'r trionglau?\nI ddatblygu cymhwysedd strategol, rhaid dangos gwahanol dechnegau a strategaethau i fyfyrwyr - mae canllaw Third Space Learning ar dechnegau i ddatrys problemau yn le da i gychwyn.\nMewn cyd-destun Cymreig, mae "rhesymu" bellach yn cael ei gysylltu â'r profion rhifedd cenedlaethol, sydd yn cynnwys elfen rhesymu bob blwyddyn. Er enghraifft, dyma gwestiwn o'r deunyddiau sampl ar gyfer blwyddyn 8.\nMae'r hyfedredd rhesymu rhesymegol yn cynnwys gallu ateb cwestiynau fel yr uchod, ond mae hefyd yn cwmpasu llawer mwy. Nodwch y cyfeiriad at gyfiawnhau a phrofi yn y disgrifiad ar gyfer yr hyfedredd. Mewn cyd-destun arwynebedd, gallwn ymchwilio i'r rheswm bod fformwla arwynebedd paralelogram yn sail × uchder...\n…neu gallwn ymchwilio i'r fformiwla ar gyfer arwynebedd trapesiwm.\nI orffen, dawn i'r hyfedredd rhuglder. Er mwyn dod yn rhugl mewn defnyddio techneg, dylai myfyrwyr barhau i gwblhau set o ymarferion ar, dywed, ddarganfod arwynebedd petryal – ni fydd y ffordd yma o weithio'n diflannu o ddosbarthiadau.\nY pwynt allweddol yw na ddylai'r ymarfer uchod for yr unig dasg mae myfyrwyr yn ei gwblhau ar ddarganfod arwynebedd petryal – dylid ystyried pob hyfedredd wrth gynllunio. Nid yw hyn yr un fath â dweud y dylai pob hyfedredd ymddangos ym mhob testun – ni ddylid gweld yr hyfedreddau fel rhyw fath o restr gwirio – yn hytrach dylai'r hyfedreddau ffurfio'r sail ar gyfer pa weithgareddau y dylid eu cwblhau er mwyn deall, mewn dyfnder, testun arbennig.\nO.N. Dyma fideo rwyf wedi'i gynhyrchu er mwyn ystyried yr hyfedreddau wrth gynllunio cyfres o wersi ar ddatrys hafaliadau llinol. (Dangoswyd y fideo yma fel rhan o'r hyfforddiant diweddar ar fathemateg a rhifedd ar draws Cymru.)\nDiweddarwyd ddiwethaf: Sul, 23 Mehefin 2019, 6:18 pm


Seiberfwlio wrth hapchwarae - Stori rhiant | Materion Rhyngrwyd\nGall seiberfwlio ddigwydd 24 / 7 ar unrhyw blatfform neu ddyfais gysylltiedig. Er mwyn helpu i annog rhieni eraill i siarad â'u plant am seiberfwlio, mae Natalie yn rhannu sut y gwnaeth helpu ei mab i ddelio â seiberfwlio tra roedd yn hapchwarae.\nRoedd Conner newydd droi 11 pan brofodd ochr annymunol y Rhyngrwyd gyntaf.\n“Ers tua dwy flynedd, roedd Conner wedi bod yn chwarae X-Box Live heb unrhyw broblemau, ac yn ddiweddar roedd wedi sefydlu sianel YouTube, ”eglura Mam Conner, Natalie.\nCymryd rhan yn eu bywydau digidol\nRoedd Natalie wedi siarad yn ofalus â Conner am aros yn ddiogel ar-lein. “Roeddem wedi trafod diogelwch ar-lein yn estynedig, ac roedd gennym rai rheolau sylfaenol fel cadw negeseuon bob amser er mwyn i mi allu eu darllen, byth yn derbyn ceisiadau cyswllt nac ateb negeseuon gan bobl nad oedd yn eu hadnabod.”\nYn ystod y sgyrsiau hyn, roedd Natalie hefyd wedi siarad am fwlio ar-lein, gan annog Conner i ddweud wrthynt pe bai unrhyw beth yn digwydd nad oedd yn gyffyrddus ag ef. Roedd yn arbennig o bwysig i rieni Conner oherwydd iddo gael ei fwlio yn yr ysgol o'r blaen. “Roeddem yn bendant eisiau siarad ag ef, ond hefyd er mwyn caniatáu iddo ddefnyddio’r Rhyngrwyd. Mae'n fachgen eithaf synhwyrol, ac roeddem yn teimlo bod yn rhaid i ni ymddiried ynddo er mwyn iddo ddysgu bod yn ddiogel ar-lein, ”meddai Natalie.\nMae bwlio mewn ysgolion yn symud ar-lein\nYn ystod un gwyliau ysgol, dechreuodd Conner dderbyn negeseuon ar-lein trwy ei Xbox gan fyfyriwr a oedd wedi bod yn rhan o ddigwyddiad bwlio yn yr ysgol. Ar y dechrau, roedd y negeseuon yn wirion, gan feirniadu adeiladau Conncraft Minecraft, gan dynnu sylw at gamgymeriadau. Cynghorodd Natalie a'i gŵr Conner i godi uwch ei ben, a pheidio ag ymateb. Fe wnaethant ddileu'r holl negeseuon.\nDros amser, serch hynny, daeth y negeseuon yn fwy gelyniaethus, ac yn anoddach eu hanwybyddu. “Dechreuodd Conner dderbyn negeseuon llais ymosodol gan y bachgen hwn, a ffrind iddo. Fe wnaethant alw enwau ymosodol Conner, rhegi, a dweud wrtho am fynd yn ôl i'r ysgol a dysgu sillafu oherwydd iddo gael ei arafu. ”\nNid yw'r ysgol yn cymryd unrhyw gamau i ddatrys y sefyllfa\nPan na wnaeth Conner ymateb, cyhuddodd y bechgyn ei fod yn rhy ofnus i ymateb, gan ei alw'n enwau cas iawn. Dangosodd Conner y negeseuon ar unwaith i'w rieni, a gysylltodd â'r ysgol. Fodd bynnag, oherwydd nad oedd y digwyddiad wedi digwydd yn yr ysgol, ni ellid cymryd unrhyw gamau.\nDigwyddiadau blocio ac adrodd\nSicrhaodd Natalie a'i gŵr fod y ddau fachgen wedi'u blocio ar holl sianeli Conner, ac am gyfnod roedd hyn fel petai'n helpu. Fodd bynnag, ar ôl ychydig, ailddechreuodd y sylwadau, y tro hwn ar YouTube, gyda sylwadau ar ôl yn cyhuddo Conner o fod yn dwp a hyll.\nGall siarad wneud gwahaniaeth go iawn\nMae'r sefyllfa wedi bod yn straen i'r teulu cyfan, ond mae Natalie o'r farn bod cael sgyrsiau agored, rheolaidd wedi helpu Conner i ymdopi. “Mae wedi gwneud byd o wahaniaeth,” meddai. “Mae wedi rhannu gyda ni unrhyw sylwadau a negeseuon nad ydyn nhw'n gefnogol, ac rydw i wir yn credu pe na baem ni wedi siarad amdano, efallai na fyddai wedi gwybod sut i ymateb, ac efallai y byddai wedi dileu'r negeseuon hynny ac wedi ceisio delio â nhw ar ei ben ei hun. ”\nHeddiw, mae Natalie a'i gŵr yn dal i edrych i mewn yn rheolaidd ar weithgaredd ar-lein Conner ac yn gwneud eu gorau i sicrhau bod Conner yn teimlo'n gyffyrddus yn siarad â nhw am unrhyw broblemau. “Nid wyf yn gwybod y byddai’n teimlo’n hyderus yn cyrchu cefnogaeth gan yr ysgol neu sefydliad arall, ond rwy’n credu y byddai’n hyderus yn dod at yr un ohonom,” meddai Natalie.\nBlogger mummy gyda phlant 3 sy'n ysgrifennu am fywyd teuluol a diwrnodau allan. Enw ei blog yw 'Y llwybr golygfaol i sancteiddrwydd'.\nGweler gwefan 'Y llwybr golygfaol i bwyll' i weld mwy gan Natalie.


CAFC - Beth sydd i gyfrif am holl gyffro Sioe Frenhinol Cymru?\n24 - 27 Gorffennaf 2017 ar Faes Sioe Frenhinol Cymru yn Llanelwedd, Llanfair-ym-Muallt\nCynhelir y sioe bob mis Gorffennaf ar faes sioe hardd y Sioe Frenhinol, sy’n gorwedd yng nghanol cefn gwlad prydferth Canolbarth Cymru.\nI rai mae hi’n bererindod flynyddol am yr wythnos gyfan, i eraill mae hi’n ddiwrnod allan i’w gofio bob blwyddyn… ond, yn rhyfeddol, mae yna rai nad ydynt erioed wedi cael ‘Profiad o Sioe Frenhinol Cymru’. Rydym yn gwybod! Mae’n anodd credu. Felly, gyda chwe wythnos yn unig i fynd, dyma ond ychydig o’r rhesymau paham y dylech ymweld…\n1. Peth wmbredd o anifeiliaid\nGyda dros 8,000 o dda byw yn cystadlu, yr anifeiliaid yw un o’r prif atyniadau yn y sioe bob blwyddyn. Mae arddangoswyr yn teithio o bobman i ddod â’u hanifeiliaid arobryn posibl i’r sioe gan ddisgwyl dychwelyd adref gyda rhoséd Sioe Frenhinol Cymru, sy’n cael ei chwennych mor fawr. Bydd digon o gyfleoedd i wylio’r beirniadu a’r arddangosfeydd a hefyd i fynd yn agos iawn at amrywiaeth enfawr o anifeiliaid, yn cynnwys: ceffylau, gwartheg, defaid, geifr, moch, cwningod, ieir, anifeiliaid anwes, a hyd yn oed ambell neidr a phryf copyn neu gorryn!\n2. Sŵn, cyflymder a pherygl\nGyda rhaglen 12 awr gyffrous o adloniant bob dydd, byddwch yn cael eich cadw’n brysur drwy’r dydd. Mae’r sioe yn fwy ac yn well nag y gallech byth ei ddychmygu gyda mynd di-baid yn y prif gylch o’r eiliad y cyrhaeddwch chi faes y sioe. Pa un a ydych yn cael eich denu at y ceffylau urddasol, yr arddangosfeydd da byw trawiadol neu gynnwrf a pherygl yr arddangosfeydd, mae yna rywbeth i bawb ei fwynhau. Mae’r holl adloniant, atyniadau ac arddangosfeydd wedi’u cynnwys ym mhris eich tocyn, felly dewch draw a chreu atgofion bythgofiadwy.\nYn cael ei adnabod fel "The Flying Frenchman," mae Lorenzo yr Arddangosfa Geffylau Ryngwladol yn ymuno â ni yn y sioe o’i dref enedigol, Saintes Maries de la Mer yn ne Ffrainc.\nByddwch yn cael eich diddanu gan arddangosfa anhygoel o styntiau herfeiddiol, sy’n cynnwys hedfan dros gyfres o neidiau tra’i fod yn sefyll ar gefnau nifer o’i geffylau syfrdanol o hardd! Bydd ei sioe, sy’n arddangosiad o sgil a rheolaeth anhygoel, yn eich cael yn cnoi’ch ewinedd ac yn dal eich anadl mewn ansicrwydd a disgwyliad!\nCampau beiddgar, troelli’n rhyfeddol gyda’r olwynion blaen yn yr awyr a neidiau trawiadol! Perfformiad gwefreiddiol gan styntwyr o safon byd o Awstralia. Gyda’u sgiliau anhygoel a’u campau cyffrous, bydd y deuawd mentrus yn rhuthro o amgylch y prif gylch ar eu beiciau cwad, gan eich cadw ar ymyl eich sedd trwy gydol perfformiad gwirioneddol gyffrous!\n5. Neidio allan o awyren!\nYn ymuno â ni am y tro cyntaf fydd Tîm Arddangos Parasiwtio rhyfeddol yr RAF HAWKS. Pob un yn cymryd amser oddi wrth eu dyletswyddau gweithredol prysur yn yr RAF, bydd y tîm yn hedfan o Abertawe i neidio i lawr i’r prif gylch ar dri diwrnod cyntaf y sioe. Unwaith y byddant wedi glanio, byddwch yn cael eich croesawu i mewn i’r cylch i gyfarfod y tîm yn bersonol.\n6. Cwac Pac\nMae’r cyfuniad o gŵn defaid clyfar gyda hwyaid Indian Runner digywilydd yn gwneud arddangosfa eithriadol o ryngweithiol a doniol. Byddwch yn gallu ymuno â Meirion a’i gwac pac ffyddlon yn y cylch i gael cyfle i gymryd rhan ymarferol yn yr arddangosfa.\n7. Parcio am ddim\nGall ymwelwyr fwynhau parcio hawdd, cyflym a didrafferth gyda’n gwasanaeth parcio a theithio ardderchog - yr union beth sydd ei angen arnoch ar ôl eich siwrnai i sir brydferth Powys.\n8. Siopa, siopa a mwy o siopa!\nYn wir fe fyddwch yn gallu siopa nes byddwch yn disgyn gyda dros 1,000 o stondinau masnach yn Sioe Frenhinol Cymru eleni. Bydd digonedd o gyfleoedd i chi dretio’ch hun wrth i chi fwynhau mynd am dro bach trwy’n rhodfeydd a’n pebyll siopa. O ddillad i dractors, offer da byw i emwaith, anrhegion artisan i ddodrefn, ynghyd â llawer mwy! A pheidiwch â phoeni am orfod ei gario o gwmpas drwy’r dydd… mae gennym ‘crèches siopa’ ble gellwch chi adael eich pryniadau gwerthfawr nes byddwch yn barod i fynd adref.\n9. Bwyd & Diod\nPan fydd hi’n bryd am damaid o ginio neu os ydych ag awydd ryw ddanteithfwyd blasus, does ond rhaid i chi ddilyn eich trwyn. Chewch chi ddim eich siomi gyda chymaint o gyfleoedd i fwynhau profiadau sy’n tynnu dŵr i’ch dannedd o amgylch maes y sioe. Pa un ai yn y Neuadd Fwyd, Pabell yr Ŵyl Fwyd, marchnad y Ffermwyr neu un o’r mannau gwerthu bwyd lawer, byddwch wedi’ch amgylchynu gan dameidiau blasu dengar wedi’u cynhyrchu yng Nghymru ac yn bellach i ffwrdd.\n10. Tractors mawr, sgleiniog\nMae’n freuddwyd pob bachgen bach (a geneth fach!) (a mawr). Rhodfeydd a rhodfeydd o’r peiriannau uwch-dechnoleg diweddaraf yn cael eu harddangos. Pa un ai yw’n feic cwad newydd, yn dractor newydd sgleiniog, yn gombein o’r math diweddaraf un neu’n gerbyd cludo ceffylau newydd, mae amrywiaeth yr offer yn y sioe yn anferth. Mwynhewch edrych arnynt a beth am eistedd ar beiriannau gwirioneddol drawiadol!\nHeb unrhyw amheuaeth un o’r lleoedd mwyaf poblogaidd i fod yn ystod pedwar diwrnod y sioe yw Canolfan Gneifio Meirion. Gwnewch yn siŵr eich bod yn lleisio’r anthemau cenedlaethol tra byddwch yn gwylio wrth i Dîm Cymru gystadlu mewn gornestau prawf yn erbyn timau cenedlaethol o Loegr, Yr Alban, Ffrainc, Seland Newydd. Mae’r awyrgylch anhygoel a’r sŵn gan y miloedd o gefnogwyr tra pharod eu cymeradwyaeth yn codi’r to tra bo’r cneifwyr medrus o bob rhan o’r byd yn brwydro trwy raglen orlawn o gystadlaethau.\n12. Y Pentref Chwaraeon\nDewch â’r plantos draw i fwynhau’n pentref Chwaraeon. Bydd digonedd i’ch cadw chi, a nhw, wedi’u difyrru gyda rygbi, pêl-droed, golff, trampolinio, jiwdo, pêl-rwyd, tennis, criced a mwy. Fe allech hyd yn oed gael y cyfle i gyfarfod cynrychiolwyr o blith timau’r Scarlets, Gleision Caerdydd a’r Gweilch!\nI’r rhai da yn yr ardd yn ein plith, ein pabell arddwriaeth fydd eich nefoedd fach berffaith. Yn llawn i’r ymylon o amrywiaeth wefreiddiol o blanhigion, llysiau ac arddangosfeydd gosod blodau, cystadlaethau, stondinau masnach, gweithdai, arddangosiadau a sgyrsiau ar lwyfan, cystadlaethau garddio i blant, Sioe Fêl Genedlaethol Cymru a llawer mwy!\nYn gyntaf ac yn bennaf sioe amaethyddol ydym, ond mae’n eglur i’w weld o’r miloedd o gystadlaethau a gynhelir trwy gydol y pedwar diwrnod fod yna rywbeth ar gyfer pawb:\nCneifio a thrin gwlân\nCystadlaethau celf, crefftau, garddio a ffotograffiaeth i ysgolion\nCrefftau cartref, coginio, cynnyrch a gwaith llaw\nCynnyrch Llaeth, caws, menyn, iogwrt, hufen iâ\nSioe Fêl Genedlaethol Cymru\nAnifeiliaid anwes, cwningod a moch cwta\nCoetiroedd a chwympo coed\nTorri coed â bwyell\nDofednod a cholomennod\nGarddwriaeth a gosod blodau\nPedoli, gwaith haearn a gemwaith\nTir glas a silwair\nYn rhyfeddu eto? Mae’r rhestr yn ddi-ddiwedd…\n15. Ymunwch â 14,000 o bartïwyr ym Mhentref y Bobl Ifanc\nYn rhedeg ochr yn ochr â Sioe Frenhinol Cymru, mae Pentref y Bobl Ifanc yn denu dros 4,000 o wersyllwyr a 14,000 o bartïwyr wrth i Glybiau Ffermwyr Ifanc Cymru gynnal yr ŵyl fwyaf yng Nghanolbarth Cymru.\nMae dathlwyr cynhyrfus yn gallu ymuno yn yr hwyl o’r Sadwrn cyn y sioe a chael eu diddanu bob nos gan lu o sêr lleol a chenedlaethol, o fandiau Cymreig llawn addewid i DJs Radio 1, yn cynnwys Greg James. Cymerwch olwg ar eu gwefan am fwy o wybodaeth: www.yfc-wales.org.uk/young-peoples-village\nFelly, beth ydych yn disgwyl amdano? A’r rhan orau… os archebwch chi eich tocynnau ar-lein cyn y 9fed o Orffennaf fe gewch chi ddisgownt hefyd! I gael mwy o fanylion neu i brynu’ch tocynnau heddiw, ewch i www.cafc.cymru


Castell Llanfair-ym-Muallt - Wicipedia\nCastell sylweddol yn Llanfair-ym-Muallt, Powys yw Castell Llanfair-ym-Muallt, a adeiladwyd ac a ailadeiladwyd sawl gwaith rhwng yr 11eg a'r 15g. Ar wahanol adegau bu ym meddiant y Normaniaid yng Nghymru, Tywysogion Gwynedd a Choron Lloegr.\n52.1492°N 3.3986°W, 52.14908°N 3.39862°W\nFe'i cofrestrwyd gan Cadw a chaiff ei adnabod gyda'r rhif SAM: BR031 .\nCodwyd y castell cyntaf ar y safle, ar fryn isel yng nghanol Cantref Buellt, tua diwedd y 1090au gan y Normaniad William de Braose neu ei fab Philip. Castell mwnt a beili nodweddiadol Normanaidd oedd hwnnw. Dinistrwyd y castell gan yr Arglwydd Rhys ap Gruffudd (1132-97) o Ddeheubarth yn y flwyddyn 1168. Cafodd ei adfer gan y teulu de Braose a'i ddefnyddio ganddynt nes iddo gael ei gipio gan y brenin John o Loegr yn 1208 a chafodd ei atgyfnerthu ar ei ran yn 1210. Daeth i feddiant Llywelyn Fawr yn 1230 fel rhan o gytundeb priodas rhwng ei fab Dafydd ap Llywelyn ac Isabella de Braose.\nYn dilyn marwolaeth Llywelyn Fawr darniwyd teyrnas Dafydd gan y Saeson a syrthiodd y castell i ddwylo brenin Lloegr yn 1242. Rywbryd yn y cyfnod yma adeiladwyd y castell o gerrig, ond ni wyddys a ddigwyddodd hynny yng nghyfnod meddiant Llywelyn. Yn sicr roedd yn gastell cerrig erbyn diwedd y 1240au. Cipwyd y castell gan Llywelyn ap Gruffudd, Tywysog Cymru yn 1260. Yn 1267 fe'i cipwyd oddi ar y Cymry gan y Saeson unwaith eto. Dechreuodd Edward I o Loegr ar y gwaith o godi castell newydd yno yn 1277, gan ddilyn y cynllun gwreiddiol ond gydag ychwanegiadau sylweddol o waith carreg. Yn 1282, John Giffard oedd cwnstabl y castell ar ran Edward I: mae'n bosibl y cymerodd ran yn y sgarmes y lladdwyd Llywelyn ap Gruffudd ynddo yn y flwyddyn honno (gweler Cilmeri).\nPan gododd y Cymry yn erbyn y Saeson yn 1294 dan arweiniad Madog ap Llywelyn, gwarchaewyd y castell ganddynt ond roedd yn rhy gryf. Bu gwaith ychwanegol arno yn y 14g. Cofnodir gwaith atgyweirio yn 1409, efallai oherwydd niwed a gafodd yng Ngwrthryfel Owain Glyndŵr. Erbyn 1534 doedd y castell ddim mewn cyflwr digonol i barhau fel amddiffynfa, yn ôl adroddiad swyddogol. Tynwyd y cerrig i gyd bron dros y blynyddoedd i godi tai ac adeiladau eraill yn y dref.\nRhan o fwnt Castell Llanfair-ym-Muallt\nHeddiw mae safle'r castell yn gorwedd ger canol Llanfair-ym-Muallt ac ar agor i'r cyhoedd.\nHelen Burnham, Clwyd and Powys. A Guide to Ancient and Historic Wales (HMSO/CADW, 1995), tt. 158-9.\nWedi dod o "https://cy.wikipedia.org/w/index.php?title=Castell_Llanfair-ym-Muallt&oldid=11008808"\nLast edited on 23 Tachwedd 2021, at 12:17\nNewidiwyd y dudalen hon ddiwethaf ar 23 Tachwedd 2021, am 12:17.


API Hedyn - Hedyn\nMae Hedyn yn darparu API i bobl sydd eisiau ysgrifennu côd i ddatblygu apiau ar sail cynnwys y wefan, gwneud chwiliadau, ayyb - gan gynnwys Y Rhestr.\n1 Enghraifft syml\n4 Nodyn am gapasiti\n5 Nodyn am iaith\n6.1 Y Rhestr\nMae'r cyfeiriad isod yn gofyn i'r wasanaeth anfon cynnwys tudalen Hafan i chi fel JSON.\nDefnyddiwch unrhyw iaith gyfrifiadurol i wneud cais HTTP GET am y cyfeiriad (neu ymweld â'r cyfeiriad yn eich porwr), ac fe gewch chi dogfen JSON sy'n cynnwys cod wici ar gyfer y tudalen o'r enw "Hafan".\nDyma'r diweddbwynt. Mae e fel tudalen hafan gwasanaeth gwe API Hedyn.\nformat=json Mae hynny yn dweud wrth yr API ein bod ni eisiau data mewn fformat JSON\nOs ydych chi'n newid y maes 'format' i jsonfm fe gewch chi canlyniad HTML pert ar gyfer dadfygio.\nMae'r API yn darparu fformatau eraill megis XML a PHP brodorol ond peidiwch â dibynnu arnyn nhw yn yr hir dymor.\nNodyn am gapasiti\nMae terfyn ar y nifer o geisiadau mae Hedyn yn gallu derbyn o fewn unrhyw gyfnod penodol felly byddwch yn gwrtais. Defnyddiwch storfa/cache os oes modd, yn hytrach na rhedeg yr un cais sawl gwaith.\nNodyn am iaith\nOs fyddai hi'n well gyda chi ddarllen Cymraeg yn hytrach na Saesneg mewn rhai o'r canlyniadau byddai croeso i chi gyfrannu at brosiect cyfieithu MediaWiki.\nByddwch chi'n helpu unrhyw wefan Gymraeg sy'n seiliedig ar MediaWiki gan gynnwys Wicipedia ac ati.\nBydd y cyfeiriad yma yn dangos cyflwyniad y tudalen Categori:Blog_Cymraeg yn unig (heb y tudalennau sydd yn y categori): https://hedyn.net/api.php?action=query&titles=Categori:Blog_Cymraeg&prop=revisions&rvprop=content&format=json\nOs ydych chi am wneud ceisiadau i'r Rhestr ei hun, byddwch chi eisiau gwneud cais i weld cynnwys Categori. Defnyddiwch: https://hedyn.net/api.php?action=query&list=categorymembers&cmtitle=Category:Blog_Cymraeg&cmlimit=1000&format=json\nWedyn gallech chi gael gafael ar union gyfeiriad y blog a manylion eraill yn yr un modd ag enghreifftiau eraill: https://hedyn.net/api.php?action=query&titles=Y_Twll&prop=revisions&rvprop=content&format=json\nWedi dod o "https://hedyn.net/index.php?title=API_Hedyn&oldid=8325"\nNewidiwyd y dudalen hon ddiwethaf ar 7 Mawrth 2018, am 10:46.


Cyrnol Pritchard | Llancaiach Fawr Manor\nNid yw'n sicr yn union pryd cafodd Edward Prichard ei eni, ond rydym yn credu mai’n rhaid mae’n weddol gynnar yn y 17eg ganrif, o bosibl tua 1610. Nid ydym ychwaith yn gwybod lle cafodd ei eni oherwydd credir bod gan y teulu Prichard mwy nag un tŷ, er ei bod yn fwyaf tebygol mai ei fan geni oedd Llancaiach Fawr.\nYn anffodus, ychydig a wyddys am ei fywyd cynnar. Fe ddaeth i’r amlwg yn ystod cyfnod y Rhyfel Cartref. Erbyn hyn byddai eisoes wedi priodi Mary Mansel (o bosibl yn y 1630au), a'i blant mae'n debyg wedi cael eu geni - er i’w ddau fab "farw’n ifanc". Mae llawer o hyn yn dybiaeth, oherwydd hyd yn hyn dim ond ychydig o gofnodion am y cyfnod hwn o'i fywyd sydd wedi dod i'n golwg.\nYr hyn sy'n sicr yw ei fod wedi dal swydd Siryf Morgannwg ym 1638 a chafodd ei benodi'n Ynad Heddwch ym 1640, swydd a ddaliodd trwy gyfnod cyfan y Rhyfel Cartref hyd ei farwolaeth ym 1655.\nRoedd Edward Prichard yn cefnogi achos y Brenhinwyr tan ail hanner 1645, pan, fel y rhan fwyaf o uchelwyr Cymreig, newidiodd ei deyrngarwch i ochr y Seneddwyr. Yn hwyr yn y flwyddyn y cafodd ei benodi'n Llywodraethwr Castell Caerdydd. Ym mis Chwefror 1646 amddiffynnodd y Castell yn gadarn ar gyfer y Seneddwyr yn erbyn gwarchae dan arweiniad Edward Carne. Cafodd ei ganmol hefyd "am ei gysondeb yn y ffrwgwd hynny" ar ôl brwydr Sain Ffagan (1648), gan y Cyrnol Horton, yr enillydd Seneddol..\nMae'n hysbys bod Edward Prichard hefyd wedi cael ei benodi fel un o'r Comisiynwyr Sir am weinyddu’r Ddeddf Taenu (yr Efengyl yng Nghymru), a'i fod felly'n gallu archwilio clerigwyr ar gyfer "tramgwyddaeth, llid a dibreswyledd". Gwyddys iddo fod yn Fedyddiwr, ac yn aelod o grŵp oedd yn cwrdd yng Ngraig-yr-Allt, Eglwysilan. Rydym hefyd yn tybio bod ganddo cyd-deimladau Piwritanaidd.\nYn anffodus ar ddiwedd 1649 bu farw ei wraig. Yn yr Hydref cyn ei marwolaeth ysgrifennodd hi lythyr at ei brawd, yn gofyn y dylai ef wneud trefniadau i fagu’r ddwy ferch, gan nad oedd boneddigesau yn lleol a allai fod yn bresennol i'w haddysgu. Rhaid bod colled ei wraig a’r gwahanu tebygol oddi wrth ei ferched yn ergyd chwerw, oherwydd na priododd byth eto. Goroesodd ei wraig gan ond chwe blynedd.


Ardal Lywodraethol Irbid - Wicipedia\nardal lywodraethol yng Ngwlad Iorddonen\nMae Irbid neu Irbed ( Arabeg: إربد ) yn Ardal Lywodraethol yng Ngwlad Iorddonen, wedi'i leoli i'r gogledd o Amman, prifddinas y wlad. Prifddinas yr Ardal Lywodraethol yw dinas Irbid. Mae gan yr ardal lywodraethol y boblogaeth ail fwyaf yn yr Iorddonen ar ôl Ardal Lywodraethol Amman, a'r dwysedd poblogaeth uchaf yn y wlad.\nDaraa Governorate, Northern District\n3 Adrannau gweinyddol\n4 Dinasoedd, trefi a phentrefi\nDinas Um Qais (Gadara)\nEglwys Fysantaidd yn Um Qais\nSafle Bysantaidd yn Ar Ramtha\nMae Ibrid yn nodedig am ddylanwad gwareiddiadau Groegaidd, Rhufeinig ac Islamaidd sydd wedi gadel safleoedd hanesyddol ac archeolegol ar eu hol. Mae'r ardal yn cynwys dinasoedd Rhufeinig a Groeg megis Arabella (Irbid), Capitolias (Beit-Ras), Dion ( Al Hisn ) sy'n cynnwys bryn Rhufeinig artiffisial a llyn Rhufeinig bach (cronfa ddŵr). Sefydlwyd Gadara (Umm Qais), Pella (Tabeqt Fahel) a Abila (Qwailbeh) gan y Rhufeiniaid. Roeddent yn perthyn i'r Decapolis: cytundeb a oedd yn cynnwys y deg dinas Rufeinig yn yr ardal. Sefydlwyd Y Frenhiniaeth Ghassanid yng ngogledd yr Iorddonen yn cwmpasu gwastadeddau Irbid, Golan a Horan. Lledaenodd Cristnogaeth yno yn yr ail a'r 3g OC\nBu gwareiddiadau Edom ac Ammon yn Irbid. Adlewyrchwyd ei arwyddocâd yn y cyfnod Helenistaidd. Yng nghyfnod troi'r ardal i Islam, cafodd Sharhabeel Bin Hasnaa fuddugoliaeth Islamaidd yn y flwyddyn 13 AH (634 AD), trechodd Irbid, Beit-Ras a Umm Qais. Llwyddodd yr arweinydd Islamaidd Abu Obideh Amer Bin Al-Jarrah i oresgyn Pella. Yn 15 AH (636 AD) ac yn un o'r buddugoliaethau pwysicaf, llwyddodd Khalid Bin Al-Walid i wasgu'r fyddin Rufeinig ym Mrwydr hir Yarmouk. O ganlyniad, llwyddodd i roi terfyn ar bresenoldeb y Rhufeiniaid yn yr ardal. Yn 583 AH (1187 OC) aeth lluoedd Saladin ymlaen i Hittin lle digwyddodd y frwydr fwyaf ffyrnig yn hanes y Croesgadau, arweiniodd y frwydr hon at ailgipio Jerwsalem a'i dychwelyd yn ôl i awdurdod Islamaidd.\nYn ystod y cyfnod Mamluk, chwaraeodd Irbid rôl bwysig fel man aros i garafanau'r pererinion a oedd yn dod o Dwrci, i'r gogledd o Irac ac i'r de o Rwsia. Roedd yn ganolbwynt cyfathrebu pwysig ac yn borth i'r Aifft, arfordir Hijaz a Phalestina, yn enwedig yn ystod yr amser y cysylltwyd Irbid â Damascus. Cafodd hyn effaith gadarnhaol ar ddylanwad diwylliannol a gwyddonol Irbid. Yn ogystal â denu nifer o wyddonwyr ac ysgolheigion cyfraith Islamaidd i'r ardal, gadawodd yr ehangiad Islamaidd lawer o feddau cyfeillion y proffwyd Muhammad, llawer o fosgiau ac adeiladau Islamaidd fel Dar Assaraya (yr hen garchar) sydd wedi'i drosi'n amgueddfa, Mosg Hibras Mamluk, Mosg Mamluke Irbid a Mosg Saham Umayyed.\nMae Ardal Lywodraethol Irbid wedi ei leoli ar ochr gogledd-orllewinol yr Iorddonen ym Masn Afon Yarmouk a Chwm Iorddonen. Mae'r rhan fwyaf o'r ardal lywodraethol yn rhan o lwyfandir Hawran, sy'n cwmpasu gogledd Gwlad Iorddonen, a de-orllewin Syria'r. Mae Irbid wedi'i leoli tua 80 Km i ffwrdd o Amman y brifddinas. Mae'r ardal lywodraethol yn ffinio â Syria (Uchder y Golan) i'r gogledd, Afon Iorddonen i'r gorllewin, Ardal Lywodraethol Mafraq i'r dwyrain, ac Ardaloedd Llywodraethau Jerash, Ajloun a Balqa i'r de.\nPlant yn Ardal Lywodraethol Irbid\nCromlech ym mhentref hynafol Johfiyeh\nEnwir Ardal Lywodraethol Irbid ar ôl ei brifddinas a'i ddinas fwyaf. Fe'i rhennir yn naw adran o'r enw alweya sef lluosog liwaa. Mae llawer o'r adrannau hyn o fewn cylch dylanwad (a rhanbarthau cyfansoddol) dinesig Ibrid\n1 Adran y Brifddinas\n(Al-Qasabeh) القصبة 375,594 Dinas Irbid\n2 Adran Bani Obaid لواء بني عبيد 93,561 Al Hisn\n3 Adran Al-Mazar Al-Shamali لواء المزار الشمالي 44,166 Al Mazar al Shamali\n4 Adran Ar Ramtha لواء الرمثا 109,142 Ar Ramtha\n5 Adran Bani Kinanah لواء بني كنانة 76,398 Sama al-Rousan\n6 Adran Koura لواء الكورة 91,050 Der Abi Saeed\n7 Al-Aghwar Al Shamaliyyeh لواء الأغوار الشمالية 85,203 Gogledd Shuna (الشونة الشمالية)\n8 Adran Taybeh لواء الطيبة 29,318 Taybeh\n9 Adran Wasatieh لواء الوسطية 24,046 Kufr Asad\nDinasoedd, trefi a phentrefiGolygu\nGolygfa o ogledd Irbid dros Fôr Galilea\nYstyrir Irbid, yn un o ddinasoedd harddaf yr Iorddonen. Mae ei phoblogaeth yn cyrraedd tua 650,000 (2008) ac mae wedi'i lleoli ar wastadedd, 65 km i'r gogledd o'r brifddinas, Amman. Mae wedi'i leoli yng ngogledd-orllewin Teyrnas yr Iorddonen, wedi'i hamgylchynu gan diroedd amaethyddol ffrwythlon o ogledd, dwyrain, gorllewin a de. Ystyr Ibrid yw Llygad y Dydd ôl y blodau asteraceae, sy'n tyfu yn ei wastadeddau. Mae Ibrid wedi bod yn annedd i bobl ers 5000 CC, ac wedi bod yn gartref i'r Edomiaid, y Ghassaniaid a gwareiddiadau Arabaidd Deheuol.\nAr Ramtha Yr ail ddinas fwyaf yn yr ardal lywodraethol.\nUm Qais neu (Gadara) fel y'i gelwid yn ystod y cyfnod Bysantaidd yw'r gyrchfan ymwelwyr fwyaf poblogaidd rhanbarth.\nMae llawer o drefi a phentrefi yn amgylchynu dinas Irbid gan gynnwys:\nHartha (حرثا), Ham قرية هام Kufr-Soum (كفرسوم), Al-Rafeed (الرفيد), Hibras (حبراص), Yubla (يبلا), Al-Taybeh (الطيبة), Habaka (حبكا), Kufr-Rahta (كفررحتا), Al-Mazar Al-Shamali (المزار الشمالي), Bushra or Bishra (بشرى), Hareema (حريما), Kufrasad, Kufraan (كفرعان), Jumha, Kufryuba, Zahar, Qum, Sammou', Izmal, Kufrelma, Soum (سوم), Saydoor, Samma, Marou مرو, Ibser Abu Ali, Assarieh, Aidoon, Al Hisn, Balila, Kitim, Beit Ras, Dowgarah, En-Nu`aymeh, Houfa Al-Westiyyah, Qumaim, Huwwarah, Imrawah, Ramtha, Sal, Samad, Shajara, Turrah, Hatim, Melka, Foauta, Zoubia, Rehaba, Kharja, Dair Yousef, Kufor Kefia, Summer, E'nbeh, Dair Esse'neh (دير السعنة), Mandah, Zabda, yn ogystal â Malka (ملكا). mae yna lawer o drefi a phentrefi eraill yn yr ardalmegis Der Abi Saeed, Kufr 'Awan, a Kufr Rakeb.\nMae yna dair Ardal Ddiwydiannol Gymwysedig Yn Ardal Lywodraethol Ibrid: Dinas Ddiwydiannol Y Tywysog Hasan, Cyber City, a Dinas Croesi Afon Iorddonen. Cyrhaeddodd gwerth allforion net Dinas Ddiwydiannol Tywysog Hasan US $ 274 miliwn yn 2001 gan elwa o'i statws fel Parth Diwydiannol Cymwysedig. Roedd lleiniau, cemegau ac offer electroneg ym mhlith ei brif allforion.  Mae Irbid ar frig rhanbarthau amaethyddol Gwlad Iorddonen yn enwedig wrth gynhyrchu sitrws, olewydd, gwenith a mêl gwenyn.\nMae gan Ardal Lywodraethol Irbid nifer o brifysgolion yn ogystal ag un o golegau hynaf Gwlad Iorddonen, Coleg Hawara.\nPrifysgol Gwyddoniaeth a Thechnoleg Iorddonen\nPrifysgol Genedlaethol Ibrid\n↑ "Diwydiant yn Irbid (mewn Arabeg)". Archifwyd o'r gwreiddiol ar 2011-07-13. Cyrchwyd 2019-04-12.\nWedi dod o "https://cy.wikipedia.org/w/index.php?title=Ardal_Lywodraethol_Irbid&oldid=10963628"\nLast edited on 12 Awst 2021, at 14:08\nNewidiwyd y dudalen hon ddiwethaf ar 12 Awst 2021, am 14:08.


Croeso nôl! – Adenydd Celtaidd\n3 Awst 2009 by Peggi Rodgers\nRoedd ‘homecoming’ hyfryd ‘da fi. Es i Dŷ Tawe dros y penwythnos ac roedd gwych iawn i weld pawb a siarad Cymraeg eto. Ro’n i eithaf colli hynny. Dw i’n falch dweud bod i ddim yn anghofio mor llawer a meddyliais. Felly ie!!!\nHefyd, ac mae rhywbeth o syrpreis, mae’r cigydd (butcher?) lleol wedi dechrau siarad yn Gymraeg â fi! Dyw e ddim yn gwybod llawer o Gymraeg ond roedd e’n gallu dweud ‘bore da’ a.y.b. wrtha i’r dydd arall. Felly da iawn iddo fe!\nRoedd doniol yn y ffordd. Pan roeddwn i yng Nghaliffornia, ro’n i wastad anghofio ac ateb ‘diolch’ i bobol yn lle ‘thank you’. Ac erbyn yr amser bod i’n gadael, roedd fy nai yn defnyddio ychydig o eiriau Cymraeg ac roedd fy nheulu’n cofio rhai geiriau bod nhw wedi dysgu ar eu hymweliad â Chymru.\nAr ôl goffa fy Mam, ro’n i’n siarad â’r perthnasau. Roedd pawb yn moyn gwrando ar Gymraeg. Felly, roedd hwyl ‘da fi achos bod i’n gallu dysgu Cymraeg i bobol newydd. Os gwella gyda gramadeg oeddwn i, byddwn i’n ystyried dysgu Cymraeg ar ôl i fi dderbyn fy ngradd. Dim ots – byddwn i’n hapus i ddysgu trwy gyfrwng y Gymraeg.\nOnd i nawr, jyst dw i’n jyst balch i fod adref.\nCafodd y cofnod yma ei bostio yn Abertawe, Bywyd, Califfornia, Iaith y Nefoedd. Cadw nod o'r ddolen barhaol.\n← Ac Ers Dyn ni’n siarad am dawnsio…..\nLlongyfarchiadau Ceri Wyn! →\n2 thoughts on “Croeso nôl!”\nJames | 4 Awst 2009 am 2:49 pm\nJames dw i a wedi cydio ar eich dolen chi o’ gwefan Cymraeg arall. Dw i newydd dweud eich bod chi’n ffodus iawn gallu dysgu Cymreag ‘da llawer o bobl yn lleol. Ble dwi’n byw, does dim siaradiwr arall o gwbl. Felly, manteisiwch pryd posibl.\nPeggi Rodgers | 4 Awst 2009 am 3:09 pm\nS’mae James – neis cwrdd â thi. Ydw. Dw i’n lwcus iawn i fyw yn Abertawe.\nDw i’n deall – roeddwn yn yr un llong yng Nghaliffornia – does dim siaradwyr Cymraeg yn fy ardal yna. Dw i wedi dysgu yn fawr ers symudais yma’r fyddwn i ddim wedi bod gallu dysgu fel arall.


Ardrethi Busnes – Cynllun rhyddhad ardrethi manwerthu a’r Stryd Fawr\nMae Cabinet Cyngor Sir y Fflint wedi mabwysiadu cynllun Rhyddhad Ardrethi Stryd Fawr Llywodraeth Cymru ar gyfer 2019/20, a fydd yn darparu rhyddhad ardrethi busnes ychwanegol i fanwerthwyr cymwys dros y flwyddyn nesaf.\nMae’r cyllid ychwanegol hwn gan Lywodraeth Cymru - £23.6m ar draws Cymru – yn ehangu ac yn barhad o Gynllun Rhyddhad Ardrethi’r Stryd Fawr i dalwyr ardrethi cymwys ar gyfer 2019-20. Bydd hyn o fudd i fusnesau lleol gan y bydd yn rhoi canran uwch o ryddhad ardrethi i fwy ohonynt.\nBydd y cynllun sydd wedi ei ehangu, a gaiff ei ariannu’n llawn gan Lywodraeth Cymru, yn darparu hyd at £2,500 tuag at filiau ardrethi busnes eiddo manwerthu gyda gwerth ardrethol o hyd at £50,000. Mae’r maes hefyd wedi ei ehangu i ddarparu rhyddhad i’r holl fanwerthwyr sy’n gweithredu ar draws y Sir, gan gynnwys am y tro cyntaf parciau manwerthu, canolfannau siopa y tu allan i drefi a stadau diwydiannol.\nDywedodd y Cynghorydd Billy Mullin, Aelod Cabinet dros Reoli Corfforaethol ac Asedau Cyngor Sir y Fflint:\n“Rydym yn falch iawn o allu rhoi’r gefnogaeth hon i helpu i fodloni anghenion y siopau lleol, bwytai, caffis ac eiddo trwyddedig. Mae’r Cyngor yn gweithio mewn partneriaeth gyda Llywodraeth Cymru i gynnig yr arbedion hyn, sy’n helpu i hybu ein heconomi leol.\n“Mae’r cynllun hwn yn mynd yn llawer pellach na chynllun 2018/19 oedd yn canolbwyntio’n bennaf ar ddarparu rhyddhad ardrethi wedi ei dargedu o hyd at £750 i fanwerthwyr oedd yn gweithredu yng nghanol trefi. Bydd rhai busnesau nawr yn gymwys am ryddhad ardrethi o £1,750 ychwanegol sy’n gyfystyr â chynnydd o 233% mewn rhyddhad mewn rhai achosion.”\nBydd busnesau cymwys yn gallu gwneud cais ar-lein ar wefan y Cyngor.


LLWYDDIANT Y WLEDD ADLONIANT\nDros y penwythnos cyntaf Mawrth, tyrrodd cynulleidfaoedd o bob cwr o Gymru i theatr y Dwysoges Frenhinol ym Mhort Talbot ar gyfer Gwledd o Adloniant CFfI Cymru. Blwyddyn y adloniant oedd hi eleni, a chafwyd llu o berfformiadau gwahanol yn ystod y deuddydd.\nAr ddydd Sadwrn y 4ydd, cafwyd y gystadleuaeth adloniant iaith Cymraeg, gyda 6 clwb yn cystadlu am deitl y Perfformiad Orau.\nPenderfynodd y beirniad, Mr Iwan John, mai CFfI Talybont, Ceredigion oedd yn haeddu’r wobr gyntaf, gyda’i perfformiad o ‘Cynulleidfa gyda 2’, a nododd fod y perfformaid yn un slic ac yn llawn hwyl a sbri. Yn ail, roedd CFfI Dyffryn Cothi, Sir Gâr, gyda CFfI Llysyfran, Sir Benfro yn ennill y drydedd wobr.\nEnillydd yr actor gorau oedd Dewi Jenkins, Talybont, am ei berfformiad fel Dai Jones Llanilar yn y ei perfformaiad ‘Cynulleidfa gyda 2’ , gyda Kathryn Watkins, Llanfair Caereinion, yn ennill yr actores orau am ei pherfformiad yn ‘Cogian Llanfair ar daith....’ Enillwyr Tlws Paul Elkinson am y cynhyrchiad technegol gorau oedd CFfI Llanfair Caereinion, Maldwyn.\nAr ddydd Sul y 5ed, cafwyd y perfformiadau adloniant Saesneg, gydag 7 clwb yn cystadlu. Y beirniad oedd Mrs Sue Doherty, un o feirniaid GODA, ac nododd ei fod hi’n gystadleuaeth agos iawn. Cipiodd CFfI Llanfyllin, Maldwyn y wobr gyntaf, am eu perfformiad o “Forever Mine”. Yn ail agos roedd CFfI Maendy, Morgannwf, gyda’r pherfformaid o “Ocean Commotion”. Yn ennill y drydedd wobr oedd CFfI Abergwaun, Sir Benfro.\nEnillydd yr actor gorau oedd Charles George, Abergwaun, am ei berfformiad yn “The Bank”, gydag Esme Freeman, CFfI Maendy, yn ennill yr actores orau am ei perfformaid yn “Ocean Commotion”. Enillwyr Tlws Paul Elkinson am y cynhyrchiad technegol gorau oedd CFfI Penybont, Maesyfed.\nCynhaliwyd cystadleuaeth Aelod y Flwyddyn CFfI Cymru ar y dydd Sadwrn, gyda dau banel yn cyfweld 12 aelod yr un ar gyfer y teitl. Noddwyd y gystadleuaeth gan Gyfreithwyr JCP, ac rydym yn ddiolchgar iawn am eu cefnogaeth barhaol. Ennillydd Aelod Hŷn y Flwyddyn oedd Carys Thomas, CFfI Cwmann, Sir Gâr, ac enillydd yr Aelod Iau oedd Gemma Owen, CFfI Aberhafesp, Maldwyn. Edrychwn ymlaen yn arw at gydweithio gyda’r ddau aelod brwdfrydig dros y flwyddyn i ddod.\nDymunwn ddiolch yn fawr iawn i’r holl feirniaid, stiwardiaid a swyddogion a roddodd o’u hamser prin i’n cynorthwyo yn ystod y penwythnos. Diolch yn fawr iawn i Theatr Dywysoges Frenhinol am ein gwesteio. Diolch hefyd i gyfreithwyr JCP am noddi cystadleuaeth aelod y flwyddyn.\nLlongyfarchiadau i’r holl gystadleuwyr am benwythnos i’w chofio.


Llawlyfr Grwpiau - YesCymru\nBydd y dudalen hon yn cael ei diweddaru o bryd i'w gilydd, ond hefyd gwiriwch https://www.yes.cymru/groups am adnoddau eraill sy'n ymwneud â grwpiau YesCymru.\nGWNEUD EICH GRŴP YN HYGYRCH\nCYFLEU NEGES YESCYMRU\nDATBLYGU EICH GRŴP\nY peth cyntaf i'w gofio am redeg grŵp YesCymru yw nad oes un ffordd o wneud hynny, felly gwnewch o'n grŵp i chi! Bydd eich grŵp YesCymru lleol chi'n adlewyrchu'ch cymuned neu dref leol, a'r hyn sy'n bwysig i chi ar y cyd. Mae yna resymau diddiwedd dros fod eisiau Cymru annibynnol, a gwahanol ffyrdd i ymgyrchu drosti, felly gwnewch hynny yn eich ffordd chi.\nFodd bynnag... mae yna rai pethau defnyddiol a fydd o gymorth i chi. Gyda hynny mewn cof, ac er mwyn osgoi pawb i orfod ail-ddyfeisio'r olwyn, dyma gasgliad o bethau yr ydym wedi'u dysgu hyd yn hyn ar ein taith tuag at Gymru annibynnol.\nOes angen caniatâd arnaf i sefydlu grŵp lleol o YesCymru?\nE-bostiwch [email protected] neu cysylltwch trwy Twitter @YesCymru neu Facebook, dim ond i ddweud helo ac i wneud yn siŵr nad oes eisoes grŵp lleol yn eich ardal chi rydych wedi ei fethu!\nOs ydych chi'n cychwyn grŵp, bydd angen i ni wybod eich enw llawn a'ch cyfeiriad e-bost personol. Mae hyn ar gyfer ein cofnodion ni'n unig – ni fyddwn yn rhannu eich manylion ag eraill.\nEnwi eich grŵp\nYstyriwch pa leoliad fyddai'r un gorau i'ch grŵp ei gynrychioli. Efallai y bydd tref/dinas neu ardal benodol yn gweithio'n well na dewis sir gyfan yng Nghymru fel eich enw chi, gan y bydd wedyn yn caniatáu i drefi a chymunedau eraill yn y sir ffurfio eu grwpiau eu hunain. Os ydych chi'n byw yn ardal Caerdydd neu Abertawe, mae yna grwpiau ar gyfer y ddinas gyfan, ond hefyd grwpiau sy'n cynrychioli rhai o'r ardaloedd, felly mae'n hollol iawn os ydych chi am greu grŵp mwy lleol fel hyn.\nSylwer mai'r ffurf swyddogol o steilio enw ein mudiad yw YesCymru (mewn un gair) yn hytrach na Yes Cymru. Yn yr un modd, y talfyriad ar gyfer enw grwpiau yw, er enghraifft, YesAbertawe, yn hytrach nag Yes Abertawe.\nY cam cyntaf yw cael cyfeiriad e-bost ‘@yes.cymru’ cyffredinol wedi ei greu ar gyfer eich grŵp. Bydd hyn yn ddefnyddiol wrth greu unrhyw gyfrifon eraill y gallai fod eu hangen arnoch, e.e. cyfryngau cymdeithasol. Hefyd pan fyddwch chi'n dechrau cael pobl eraill i gyfrannu at redeg y grŵp, bydd yn eich galluogi i rannu dyletswyddau e-bost rhwng aelodau'r grŵp.\nByddwch yn medru gyrru e-bost fel, a derbyn e-byst wedi eu gyrru at, enw eich grŵp, e.e. [email protected] neu [email protected] Os oes enw dwyieithog ar eich ardal chi, e.e. Y Fenni ac Abergavenny, yna byddwn yn creu cyfeiriadau yn y ddwy iaith, h.y. [email protected] ac [email protected] - y ddau yn cyrraedd yr un blwch post, felly gellir defnyddio'r naill neu'r llall.\nBydd angen i ni greu'r blwch post ar eich rhan yn Google Workspace, ond chi fydd yn dewis y cyfrinair er mwyn mewngofnodi, a does gennym ni ddim ffordd o wybod beth fydd y cyfrinair.\nMae e-bost Google yn wych ar gyfer anfon e-byst at bobl unigol neu grwpiau bach o bobl, ond er mwyn anfon e-byst swmpus at gefnogwyr yn eich ardal chi, fodd bynnag, dylid defnyddio NationBuilder (gweler y rhan Cronfa ddata aelodau isod), am edrychiad fwy proffesiynol.\nByddwn yn rhestru cyfeiriad e-bost eich grŵp ar ein gwefan fel y gall pobl yn eich hardal chi, a chynrychiolwyr grwpiau YesCymru lleol eraill, gysylltu â chi. Rydym yn eich annog i wirio'r cyfrif e-bost yma'n aml am ohebiaeth.\nDechreuwch gyda chyfrif Twitter ac os gallwch chi, hefyd Tudalen neu grŵp Facebook. Os nad ydych yn gyffyrddus gyda'r un o'r pethau hyn, recriwtiwch ffrind sydd yn! Defnyddiwch eich cyfeiriad e-bost grŵp newydd i gofrestru gyda'r gwefannau.\nGyda Twitter dim ond un math o gyfrif sydd, felly mae'n eithaf syml. Sefydlwch eich cyfrif, ac os oes gennych chi ddigon o le, gallwch chi ddefnyddio'r enw yn ei ffurf lawn, e.e. ar gyfer enw'r dudalen/cyfrif fe allech chi gael YesCymru Welshpool, ond os ydych chi'n gyfyngedig o ran nifer y nodau (mae handle Twitter yn gyfyngedig i 15 nod) yna gallai'r ffurf gryno, e.e. YesWelshpool fod yn fwy priodol.\nMae gennym restr Twitter o holl grwpiau YesCymru. Rydym yn ceisio diweddaru'r rhestr hon gymaint â phosibl. Rhowch wybod i ni os yw'ch grŵp chi ar goll: https://twitter.com/YesCymru/lists/grwpiau-yescymru-groups/members\nGyda Facebook gall fod yn anodd ar y dechrau. Pan ydych chi'n defnyddio Facebook ar gyfer eich rhwydweithio cymdeithasol personol, gelwir y math hwn o gyfrif yn broffil. Mae proffiliau wedi'u bwriadu ar gyfer pobl, nid sefydliadau, ac felly os ceisiwch greu proffil yn enw eich grŵp YesCymru, mae'n debyg y bydd yn cael ei gau i lawr gan Facebook, a bydd yn rhaid i chi ddechrau o'r dechrau. Yr hyn sydd ei angen arnoch chi yw naill ai Tudalen neu grŵp, neu'r ddau. Mae tudalen yn bennaf i roi gwybod i'r cyhoedd am weithgareddau'r grŵp YesCymru, ac mae grŵp yn bennaf er mwyn trafodaeth rhwng cefnogwyr yn eich ardal chi.\nGall proffiliau (h.y. pobl) ddangos cefnogaeth i Dudalennau trwy eu 'Hoffi', a phan fyddant yn gwneud hynny, bydd eich cynnwys yn ymddangos ar eu llinell amser. Gall proffiliau 'ymuno' â grwpiau i gymryd rhan. Esbonnir y gwahaniaeth rhwng y tri math o gyfrif yn yr erthygl hon ar wefan Facebook.\nO ran rhoi mynediad i'r cyfrifon rhwydweithio cymdeithasol i eraill yn eich grŵp YesCymru, mae Twitter a Facebook yn dra gwahanol yn hyn o beth. Gyda Twitter nid yw'n bosibl rhoi'r caniatâd i gyfrif ddefnyddio cyfrif arall, felly'r unig ffordd yw rhoi'r prif gyfrinair iddynt. Os ydyn nhw'n defnyddio Twitter ar ap ffôn clyfar, yna bydd cyfrif y grŵp YesCymru yn ymddangos fel cyfrif ar wahân ar eu rhestr cyfrifon Twitter. Datrysiad syml yw hwn, ond yn fwy cyfyngol, oherwydd mae'n rhaid i chi rannu'r cyfrinair gyda'r holl gyfranwyr, ac os ydych chi am ddirymu mynediad rhywun, bydd yn rhaid i chi newid y cyfrinair.\nNoder: pan fydd y cyfrinair Twitter yn cael ei newid, nid yw hyn yn allgofnodi holl ddefnyddwyr y cyfrif yn awtomatig, felly bydd pawb sydd â'r cyfrif wedi'i sefydlu ar eu ffôn yn dal i allu ei ddefnyddio'n llawn. Os ydych chi'n newid y cyfrinair i gyfyngu mynediad i'r cyfrif, bydd angen i chi allgofnodi o'r holl sesiynau. I wneud hyn, ewch i gyfrif Twitter grŵp YesCymru, ewch i Settings and privacy, yna Account, yna Apps and sessions, a dewis Log out of all other sessions. Bydd yn rhaid i bawb a fydd yn defnyddio'r cyfrif o hynny ymlaen fewngofnodi gyda'r cyfrinair newydd.\nMae Facebook yn llawer mwy soffistigedig yn hyn o beth, ac ar gyfer pob Tudalen gallwch osod gwahanol rolau i wahanol broffiliau, h.y. i wahanol bobl. Er enghraifft, fe allech chi roi rôl y Golygydd i rywun, a fydd yn caniatáu iddyn nhw bostio ar y Dudalen, neu fe allech chi eu gwneud yn Weinyddwr, a fydd hefyd yn rhoi'r gallu iddyn nhw ychwanegu neu dynnu pobl o rolau'r dudalen.\nFelly nid oes angen rhannu unrhyw gyfrineiriau, ac os ydych chi am ddirymu caniatâd rhywun am ba bynnag reswm, does ond angen i chi dynnu eu proffil o'r rhestr Page Roles. Esbonnir hawliau Tudalennau Facebook yn yr erthygl hon (Nodyn: i ddechrau'r broses hon, mae angen i chi fod yn edrych ar eich tudalen, h.y. https://facebook.com/[enwtudalen], yn hytrach na'ch proffil).\nWrth ymateb i gynnwys gan eraill yn Facebook, Gall fod yn anodd gwybod a yw'ch gweithredoedd yn cael eu gwneud 'fel' y Dudalen, neu 'fel' eich proffil, felly dyma erthygl ar wefan Facebook a allai fod o gymorth gyda hyn.\nAr gyfer eu cyfrifon cyfryngau cymdeithasol, mae rhai grwpiau'n defnyddio logo plaen YesCymru, ond credwn ei fod yn edrych yn well os yw'r logo wedi'i addasu ychydig i adlewyrchu rhywbeth am yr ardal leol. Mae rhai grwpiau wedi bod yn greadigol iawn - edrychwch ar yr hyn mae eraill wedi'i wneud drwy edrych drwy'r Rhestr Twitter a grybwyllir uchod: https://twitter.com/YesCymru/lists/grwpiau-yescymru-groups/members\nFel arall, rhowch wybod i ni os ydych chi am i ni ddylunio rhywbeth yn ganolog i chi.\nOes rhaid i mi fod yn aelod o YesCymru er mwyn cychwyn grŵp?\nNid oes rhaid i chi fod yn aelod i gychwyn grŵp - mae yna ychydig o grwpiau nad yw eu prif berson cyswllt yn aelod - ond mae'n rhaid bod swyddogion grwpiau yn aelodau.\nHefyd, mae GDPR bellach yn golygu mai dim ond os ydych chi'n aelod YesCymru y gallwn ni rannu gwybodaeth am aelodau eraill gyda chi, er enghraifft rhestr o aelodau eich ardal chi at ddibenion eich grŵp. Ni allwn rannu'r data hwn â'r rhai nad ydynt yn aelodau.\nFodd bynnag, mae angen aelodaeth o YesCymru er mwyn bod yn swyddog Grŵp Achrededig, fel y Cadeirydd neu'r Ysgrifennydd.\nMae grwpiau lleol yn agored i unrhyw un sydd â diddordeb mewn annibyniaeth - nid oes rhaid iddynt fod yn aelodau o YesCymru i gymryd rhan. Wedi dweud hyn, ceisiwch annog pobl i ymaelodi. Mae'r ffioedd tanysgrifio yn helpu i ariannu digwyddiadau yn ganolog ac yn lleol, ac yn helpu i gynhyrchu deunyddiau rydyn ni'n eu hanfon at y grwpiau i'w defnyddio'n lleol - deunyddiau ymgyrchu fel taflenni a nwyddau.\nDewch i adnabod eich cynulleidfa. Mae dod o hyd i'ch arbenigedd yn yr ymgyrch ehangach yn allweddol. Sut y byddwch chi'n apelio at bobl leol? Beth yw eich demograffig yn lleol, beth sy'n bwysig i bobl ble rydych chi'n byw, a sut y byddwch chi'n gwneud Cymru annibynnol yn berthnasol yn y cyd-destun hwn? Bydd yn cymryd amser i ddatrys hyn, felly peidiwch â phoeni am ei gael yn syth.\nNid yw'r gefnogaeth i annibyniaeth yn digwydd dros nos, felly mewn trafodaethau â'r cyhoedd mae'n syniad da nodi dilyniant ar eu cyfer, llwybr personol tuag at annibyniaeth. Gall defnyddio termau fel #indycautious, #indycurious a #indyconfident helpu gyda hyn.\nGwnewch hi'n hwyl - os ydych chi'n mwynhau'ch hun yna bydd pobl eraill yn ymuno!\nCadwch hi'n bositif! Un o'r pethau pwysicaf rydyn ni wedi'u dysgu hyd yn hyn yw bod negeseuon cadarnhaol yn fwy perswadiol na rhai negyddol. Mae'r rhesymau pam y bydd Cymru annibynnol yn hollol anhygoel yn fwy ysbrydoledig na'r rhesymau pam fod y gwrthwyneb yn beth drwg.\nGofynnwch lawer o gwestiynau. Bydd pobl yn gofyn i chi am yr holl atebion. Ond y peth mwyaf pwerus y mae grwpiau wedi'i ddarganfod, yn enwedig wrth redeg stondinau stryd, yw bod yn chwilfrydig. Gofynnwch i bobl am yr hyn maen nhw ei eisiau ar gyfer dyfodol Cymru.\nA oes angen i holl gyfathrebu'r grŵp fod yn ddwyieithog?\nDylech deilwra eich dull i weddu eich cynulleidfa leol. Ar gyfer deunyddiau argraffedig, os oes gennych allu cyfieithu o fewn y grŵp, gwych, ond os nad, gallwn gyfieithu'n ganolog. Ar gyfer cyfryngau cymdeithasol, rydym yn derbyn efallai na fydd bob amser yn bosibl cyfathrebu'n ddwyieithog, felly gwnewch yr hyn a fedrwch, a beth fydd yn fwyaf tebygol o ddenu cefnogaeth i'r achos.\nAelodaeth o'r Undeb Ewropeaidd - o'r rhai a bleidleisiodd yn refferendwm 2016, pleidleisiodd dros hanner i adael yr UE. Dangosodd arolwg YouGov yn 2017 gefnogaeth gref i annibyniaeth ymhlith y rhai a bleidleisiodd i adael yr UE. Felly peidiwch â rhoi barn ynghylch a ddylai Cymru fod yn aelod o'r UE - dim ond dweud y bydd gan Gymru'r hawl i benderfynu ar hynny ar ôl annibyniaeth. Byddai bod yn feirniadol o'r ffordd y mae Llywodraeth San Steffan wedi rheoli'r broses o adael yr UE yn iawn, gan mai mater o gymhwysedd yw hwn, nid ideoleg.\nDyma ychydig o bethau i'w cofio wrth bostio fel cyfrif YesCymru ar y cyfryngau cymdeithasol: https://cy.yes.cymru/social-media-guidelines\nMae'n hynod bwysig bod pawb yn cadw at y rheolau hyn. Trwy ddefnyddio'r cyfryngau cymdeithasol gydag enw a logo YesCymru, rydych chi'n cynrychioli YesCymru, ac mae'r cyhoedd yn tybio eich bod chi'n siarad ar ran y sefydliad cyfan.\nWeithiau rydyn ni'n teimlo'r angen i gysylltu â grŵp i drafod negeseuon penodol ar y cyfryngau cymdeithasol. Os byddem yn gwneud hynny, yna peidiwch â'i gymryd i galon. Y bwriad yw ein cadw ni i gyd yn bositif ac yn rhydd o feirniadaeth, a sicrhau nad yw'n ymddangos ein bod ni'n rhagfarnllyd tuag at nac yn erbyn unrhyw blaid wleidyddol. Weithiau mae'n rhaid i ni atgoffa'n hunain o'r rheolau hyn wrth ddefnyddio'r cyfrifon canolog hefyd!\nAsedau Cyfathrebu i'w defnyddio\nCliciwch ar y ddolen hon i weld ein Asedau Cyfathrebu, y gellir eu lawrlwytho a'u defnyddio gan unrhyw grŵp YesCymru. Yn gynwysedig mae pecyn brandio YesCymru, logo YesCymru mewn amrywiaeth o siapiau a fformatau, a channoedd o graffeg a ffotograffau yn ymwneud â YesCymru a gorymdeithiau AUOBCymru. Hefyd yn gynwysedig y mae dogfen sy'n casglu prif bwyntiau a sloganau YesCymru i'w defnyddio ar y cyfryngau cymdeithasol neu wrth gynhyrchu eich llenyddiaeth eich hunain. Byddwn yn ychwanegu mwy o gynnwys i'r ffolder hon o bryd i'w gilydd.\nCynhaliwch eich cyfarfod cyntaf cyn gynted ag y gallwch! Bydd pethau'n mynd ati o ddifrif unwaith y byddwch chi'n dechrau cyfarfod yn y cnawd. Gallwch chi gyflawni llawer ar-lein, ond mae gwneud cysylltiadau yn wych ac yn dod ag egni i'r hyn rydych chi'n ei wneud. Mae ein grwpiau mwyaf gweithredol yn cyfarfod bob rhyw fis, a rhai'n amlach.\nEr mwyn helpu ein grwpiau lleol a’n grwpiau diddordeb i gadw mewn cysylltiad â'u haelodau pan efallai nad yw cyfarfodydd wyneb-yn-wyneb yn bosibl, mae YesCymru wedi prynu tanysgrifiad i Zoom Pro, y gwasanaeth cyfarfodydd ar-lein poblogaidd. Mae hyn yn caniatáu cyfarfodydd ar-lein heb gyfyngiad amser i hyd at 100 o gyfranogwyr, a mae ar gael i chi ei ddefnyddio pryd bynnag y dymunwch. Cysylltwch â [email protected] am ragor fanylion.\nCydweithio ag aelodau eraill y grŵp\nAr wahân i ddefnyddio e-bost fel ffordd o adael i bawb wybod am eu gweithgareddau, mae llawer o grwpiau'n defnyddio grŵp WhatsApp ar gyfer yr aelodau mwyaf gweithgar neu eu grŵp. Mae hyn yn ddefnyddiol i daflu syniadau o gwmpas, a gwelwyd ei fod yn fwy effeithiol nag e-bost wrth drefnu digwyddiad penodol.\nGwneud YesCymru yn fwy gweledol yn eich ardal chi\nDyma rai pethau sydd wedi gweithio i grwpiau amrywiol yn y gorffennol:\nCynnal digwyddiad Baneri ar Bontydd dros ffordd brysur yn eich ardal chi. Os nad ydych yn ymwybodol o beth yw hyn - cefnogwyr yn ynghyd i hedfan baneri ar bont yn eu hardal leol i godi ymwybyddiaeth - mae mor syml â hynny. Byddai cwpl o oriau ar benwythnos yn ddigon. Cofiwch dynnu digon o luniau a'u postio ar eich cyfryngau cymdeithasol.\nGofynnwch i'ch teulu, ffrindiau, cydweithwyr a chymdogion ddangos eu cefnogaeth i YesCymru trwy arddangos poster mewn ffenestr, rhoi sticer ar eu car, neu osod baner YesCymru ar eu heiddo.\nDewch o hyd i fusnesau lleol a fyddai'n barod i osod poster neu faner YesCymru yn eu sefydliad, neu gofynnwch i'ch tafarn leol a fyddant yn gadael i chi hongian baner YesCymru ar y wal yno.\nSiaradwch â ffermwr lleol sy'n berchen ar dir wrth ymyl ffordd brysur, a gofynnwch a allwch chi roi polyn yn sownd i un o'u pyst ffens, a rhoi baner YesCymru arni.\nUn ffordd wych o gynyddu gwelededd yw noddi crysau tîm rygbi neu bêl-droed lleol. Mae nifer o wylwyr yn mynychu gemau ieuenctid hefyd. Fel arall, gall baneri hysbysebu ar ochr cae'r tîm lleol fod yn effeithiol. Gallwn helpu gyda'r costau hyn yn ganolog. Neu os yw'r clwb yn arbennig o gefnogol, efallai y byddan nhw'n gadael i chi roi baner i fyny yno am ddim.\nMae llawer o Gynghorau Tref a Chymuned bellach wedi datgan yn swyddogol eu bod yn cefnogi annibyniaeth i Gymru, fel y dangosir ar y map hwn. Wrth gwrs ein gobaith yw y bydd pob Cyngor Tref a Chymuned yng Nghymru yn gwneud yr un peth yn y pen draw, neu o leiaf yn ei roi i bleidlais. Gall eich grŵp helpu gyda hyn trwy estyn allan i'r Cynghorau Tref a Chymuned yn eich ardal chi a gofyn iddynt ystyried cynnig am hyn.\nTrefnwch ddigwyddiad yn eich ardal leol. Efallai noson gyda siaradwyr gwadd yn trafod gwahanol agweddau o annibyniaeth, e.e. arbenigwr ynni gyda gweledigaeth o sut y gallai Cymru annibynnol ffurfio rhwydwaith o fentrau cydweithredol ynni adnewyddadwy, neu arbenigwr amaeth i drafod y cyfleoedd y gallai Cymru annibynnol eu cynnig i'r diwydiant ffermio.\nEfallai y bydd yn cymryd amser i arbrofi gyda gwahanol leoliadau. Mae'n bwysig cael rhywle tawelach i ffwrdd o sŵn cefndirol mewn lleoliad prysur. Wrth i'ch grŵp dyfu, efallai y bydd gan aelodau gysylltiadau â lleoliadau sy'n gyfeillgar i annibyniaeth.\nHysbysebu eich gweithgareddau\nSut mae cael pobl i gymryd rhan yn eich gweithgareddau? Llawer o hysbysebu trwy'r cyfryngau cymdeithasol, ar dafod leferydd, rhoi posteri i fyny mewn siopau. Anogwch pobl i ddod â'u ffrindiau 'chwilfrydig' gyda nhw. Mae'n bwysig creu diwylliant cryf yn eich grŵp bod croeso i bawb, ni waeth ble maen nhw ar y daith tuag at annibyniaeth. Hefyd, byddwch yn gwbl glir ei fod yn amhleidiol: mae croeso i unigolion sydd â chysylltiadau gydag unrhyw blaid, neu dim plaid o gwbl.\nRydym wedi canfod bod hysbysebion Facebook taledig wedi'u targedu yn ffordd wych a chost-effeithiol o gynyddu presenoldeb mewn digwyddiadau. Mae gennym arbenigedd mewnol i gynorthwyo grwpiau gyda hyn.\nMae dogfennu eich gweithgareddau ar y cyfryngau cymdeithasol yn ystod y digwyddiad neu wedi hynny bron mor bwysig â chynnal y digwyddiad yn y lle cyntaf, felly cofiwch dynnu lluniau o bob gweithgaredd y mae eich grŵp yn ei wneud – hyd yn oed rhai cyfarfodydd pwysig – a'u rhannu ar y cyfryngau cymdeithasol. Efallai y bydd rhai pobl yn teimlo eu bod yn ofn mynychu oherwydd nad ydyn nhw'n gwybod beth i'w ddisgwyl, felly mae rhannu lluniau yn ffordd dda o chwalu'r ofn hwnnw.\nStondinau stryd, a stondinau mewn digwyddiadau mwy\nMae llawer o grwpiau YesCymru wedi defnyddio stondinau stryd yn llwyddiannus iawn fel ffordd o ymgysylltu â'r cyhoedd. Maent yn syml i'w sefydlu, a gallant fod yn ffordd effeithiol iawn o rannu gwybodaeth ag eraill. Mae'n dda bod mor weladwy â phosib, felly rhowch faneri ar ddangos. Mae gwisgo crysau-t YesCymru hefyd yn ffordd effeithiol o wneud hyn. Os ydych chi y tu allan, nid yw'n cymryd llawer o wynt i chwythu pethau oddi ar y bwrdd, felly dewch â rhai pwysau papur neu gerrig mân gyda chi.\nMae yna lawer, lawer o ddigwyddiadau ledled Cymru trwy gydol y flwyddyn. Beth am holi am gael stondin YesCymru yno i'ch grŵp? Gallwn eich helpu gyda chost llogi'r stondin.\nRydym wastad yn chwilio am ddigwyddiadau a allai roi cyfle i ni ledaenu neges annibyniaeth. Os oes gŵyl, carnifal, cynhadledd, bore coffi, neu unrhyw fath o ddigwyddiad mawr y credwch a allai fod yn dda i YesCymru fod â phresenoldeb ynddo, rhowch wybod i ni.\nLlenyddiaeth a nwyddau mewn digwyddiadau\nPryd bynnag y byddwch chi'n trefnu digwyddiad neu os oes gennych chi stondin yn rhywle, gwnewch yn siŵr eich bod chi'n dod â rhywfaint o lenyddiaeth a nwyddau i'w rhoi i ddarpar gefnogwyr. Gallwn anfon atoch faint bynnag o daflenni sydd eu hangen arnoch, a gallwn hefyd anfon sticeri, sticeri ceir, bathodynnau, llyfrau, ac ati, y gallwch naill ai eu rhoi i ffwrdd er mwyn helpu i ledaenu'r neges, neu godi swm bychan amdanynt, er mwyn casglu arian i'ch grŵp - pa un bynnag sy'n gweithio orau i chi.\nYn olaf, ym mhob digwyddiad, cofiwch gasglu enwau a chyfeiriadau e-bost unrhyw un sy'n barod i dderbyn e-byst grŵp a/neu ganolog YesCymru. Bydd ychwanegu'r bobl hyn at eich rhestr bostio yn helpu i hyrwyddo digwyddiadau pellach.\nOes angen i'r incwm a godwn yn y grŵp gael ei roi i YesCymru yn ganolog?\nNag oes. Rydym yn cydnabod bod digwyddiadau yn costio arian i'w trefnu, felly gellir cadw unrhyw arian a godir o werthiannau, rhoddion, mynediad i ddigwyddiadau ac ati yn eich grŵp, i fynd tuag at drefnu digwyddiadau pellach.\nTrefnu digwyddiad taflennu\nMae llawer o grwpiau wedi trefnu ymgyrchoedd taflenni torfol yn eu hardaloedd lleol, ac rydym hefyd wedi trefnu ymgyrch ledled y wlad. Mae mwy o siawns y bydd rhywun yn darllen rhywbeth wedi'i bostio trwy eu drws nag ar sgrin. Mae hyn nid yn unig yn ffordd dda o ledaenu gwybodaeth, ond mae hefyd yn ffordd wych o ddenu pobl newydd i'ch grŵp. Anfonwch e-bost atom i ofyn am daflenni a fe wnawn eu postio atoch.\nGyda phentrefi llai, gallai fod yn rwyddach i gwrdd yn rhywle (efallai yn ystod cyfarfod grŵp rheolaidd), rhannu'r taflenni, ac yna annog y criw i daflennu pan allant. Ond gyda dinasoedd a threfi mawr, efallai y bydd yn haws cadw tefn os byddwch chi'n cyhoeddi amser a lle i gwrdd, a datrys pwy sy'n gwneud pa strydoedd yn y fan a'r lle, yn dibynnu ar faint o bobl a ddaw. Rydym wedi darganfod bod rhannu'r dasg rhwng Wardiau Etholiadol yn ffordd dda o ddidoli'r gwaith. Un adnodd defnyddiol a ddefnyddiwn yw Ordnance Survey Elections Maps. I'w ddefnyddio, chwyddwch i mewn i'ch ardal chi yn gyntaf, yna ar yr ochr chwith cliciwch BOUNDARY ac yna ticiwch Unitary Authority Electoral Divisions (yr opsiwn olaf).\nFe'ch anogir i gydweithio â grwpiau eraill yn eich ardal ehangach, a chefnogi'ch gilydd. Yma ceir fap sy'n dangos yr holl grwpiau YesCymru eraill sydd wedi eu sefydlu, yng Nghymru a thu hwnt.\nRydym yn defnyddio Slack i hwyluso trafodaeth rhwng grwpiau, i rannu syniadau, ac i drafod ymgyrchoedd gydag aelodau'r pwyllgor canolog. Platfform negeseuon preifat ar-lein yw Slack, ble mae trafodaethau'n cael eu trefnu i 'sianeli' yn ôl y pwnc. Gellir defnyddio'r gwasanaeth trwy borwr gwe neu drwy lawrlwytho ap ffôn clyfar Slack.\nByddwn yn gyrru gwahoddiad i'r gweithle Slack i gyfeiriad e-bost eich grŵp. Os nad ydych wedi derbyn y gwahoddiad, cysylltwch â ni ar [email protected]. Mae angen i'ch grŵp gael ei gyfeiriad e-bost ei hun cyn i ni fedru gwahodd y grŵp i'r gweithle Slack.\nDod yn grŵp YesCymru Archrededig\nWrth i'ch grŵp ddatblygu, fe'ch anogir i'w arwain ar lwybr tuag at ddod yn grŵp YesCymru Achrededig. Mae manylion am diffiniad Grŵp Achrededig, y broses achredu, a’r manteision y gall achredu ar gael yn yr Is-ddeddf YesCymru Cyf ar Sefydlu a Rhedeg Grwpiau YesCymru.\nMae'n syniad da agor cyfrif banc ar gyfer y grŵp, yn enwedig os ydych chi'n gwerthu nwyddau YesCymru neu'n cynnal digwyddiadau ble rydych chi'n codi ffi mynediad.\nEr tegwch i'n haelodau, mae'n bwysig bod y trafodion banc sy'n mynd trwy brif gyfrif YesCymru mor dryloyw â phosibl. Felly os yw grŵp yn ceisio am arian, ni fyddwn yn gallu gwneud taliadau i gyfrifon banc unigolion.\nMae'r brif fanciau i gyd yn cynnig cyfrifon banc cymunedol, sydd â'r un nodweddion â chyfrifon cyfredol busnes, ond sydd ar gyfer sefydliadau dielw yn unig, felly nid oes unrhyw ffioedd bancio.\nDylid penodi dau neu fwy o swyddogion grŵp fel llofnodwyr y cyfrif banc. Rydym yn argymell y Trysorydd a'r Cadeirydd.\nDylech agor y cyfrif o dan yr enw YesCymru [EnwGrŵp], a chael enw 'hefyd yn masnachu fel' gyda'r talfyriad Yes[EnwGrŵp]. Bydd hyn hefyd yn eich galluogi i dderbyn sieciau sy'n daladwy i'r enwau hyn.\nGall gymryd ychydig wythnosau i sefydlu cyfrif banc o'r math hwn, felly os ydych chi'n gwneud cais am arian gan bwyllgor canolog YesCymru, cymrwch hynny i ystyriaeth.\nEnghreifftiau o gyfrifon banc addas yw NatWest Community Bank Account a Santander Treasurer’s Current Account.\nCronfa ddata aelodau\nYr allwedd i adeiladu eich grŵp yw cryfhau eich rhwydwaith lleol, ac estyn allan at unigolion o'r un anian yn eich ardal chi. Mae'r cyfryngau cymdeithasol yn ffordd wych o wneud hyn, ond i rai pethau gallai e-bost fod yn fwy priodol. Gallwn rannu gyda chi fanylion aelodau YesCymru yn eich ardal, ond mae angen i ni sicrhau ein bod yn ei wneud mewn ffordd sy'n cydymffurfio'n llawn â GDPR. Mae'n hanfodol nad ydych yn rhannu'r wybodaeth hon ag eraill.\nY ffordd fwyaf effeithiol i ni rannu'r wybodaeth hon gyda chi yw rhoi hawl i aelodau o'ch grŵp chi i fewngofnodi i'n system CRM (Rheoli Perthynas Cwsmer), o'r enw NationBuilder. Mae hyn yn debyg iawn i wasanaethau marchnata eraill fel Mailchimp, a bydd yn caniatáu i chi anfon e-byst wedi'u brandio at yr aelodau sy'n lleol i chi yn unig. Mae gan hyn lawer o fuddion:\nMae'r rhestr o aelodau sy'n cael ei hychwanegu at eich rhestr e-bostio yn cael ei diweddaru'n awtomatig ac yn syth wrth i aelodau newydd ymuno â YesCymru\nMae e-byst yn cael eu hanfon o gyfeiriad e-bost [enwgrŵp]@yes.cymru\nDoes dim angen poeni am gofio rhoi cyfeiriadau e-bost yn y maes 'Bcc' wrth anfon e-bost - mae'r system yn ei wneud yn awtomatig\nBydd gan bob e-bost ddolen i adael i dderbynwyr ddad-danysgrifio o e-byst pellach os dymunant. Byddant yn gallu dad-danysgrifio o e-byst canolog YesCymru tra'n parhau i dderbyn e-byst grwpiau lleol - neu i'r gwrthwyneb\nMae'n cydymffurfio'n llawn â GDPR oherwydd ein bod ond yn rhannu'r data sy'n angenrheidiol, ac oherwydd eich bod yn mewngofnodi i'r system, nid oes angen i ddata aelodau adael y system, felly nid oes angen anfon taenlenni dros e-bost.\nOherwydd GDPR, dim ond os ydych chi'ch hun yn aelod YesCymru y gallwn rannu manylion aelodau eraill gyda chi. Hefyd, bydd angen i unrhyw un o'ch grŵp sy'n bwriadu defnyddio'r system uchod gytuno i delerau defnydd penodol, a nodir yn y ddogfen hon.\nI gadarnhau eich bod yn cytuno i'r telerau, copïwch holl destun y ddogfen uchod a'i anfon mewn e-bost o'ch cyfrif e-bost personol (nid e-bost grŵp YesCymru) i'n cyfeiriad e-bost [email protected], gan nodi eich enw, enw eich grŵp, ac eich swydd o fewn y grŵp.\nGobeithio ein bod wedi symleiddio'r broses gymaint â phosibl tra'n parhau i gydymffurfio â GDPR. Bydd angen i bawb sydd am ddefnyddio'r system fynd trwy'r un broses gadarnhau.\nOs oes gennych unrhyw restrau e-bost eraill o gefnogwyr a gasglwyd mewn digwyddiadau, anfonwch nhw atom a fe wnawn eu hychwanegu at NationBuilder fel y byddant yn ymddangos ar eich rhestr e-bostio. Fel hyn, bydd eich holl gefnogwyr lleol mewn un lle. Ar y pwynt yma, byddwn yn cymryd yn ganiataol bod gennych chi ganiatâd i dderbyn gohebiaeth gan y grŵp lleol a gan YesCymru yn ganolog, oni bai eich bod yn ein hysbysu fel arall.\nDyma gyfarwyddiadau rydyn ni wedi'u llunio i esbonio'r broses o anfon e-byst allan o NationBuilder.\nOs oes unrhyw gwestiynau pellach, peidiwch ag oedi cyn cysylltu â ni ar:


Mae Cynllun Adnoddau Coedwig Llanfor a Chelyn (CAC) yn cwmpasu ardal o 409 ha. Rhennir hyn yn ddwy brif ardal sy'n weladwy iawn o dref y Bala a phrif gefnffyrdd.\nBloc coedwig Llanfor sydd wedi'i leoli i'r Gogledd Ddwyrain o dref y Bala ar hyd yr A494 ac sydd wedi'i rannu'n sawl bloc llai; Coed Penmaen Mawr, Baned Coed Bryn, Coed Foel-Dryll a Choed Creigiau.\nMae bloc coedwig Celyn wedi'i leoli i'r Gogledd Orllewin o'r Bala ar hyd yr A4212 ar ochr ogleddol cronfa Llyn Celyn.\nMae'r cynefinoedd cyfagos yn cynnwys rhostir yr ucheldir, tir fferm ac ardaloedd eraill o goetir. Gerllaw Celyn mae Ardal Gadwraeth Arbennig Migneint-Arenig-Dduallt (ACA).\nMae Celyn ym Mharc Cenedlaethol Eryri.\nMae ardaloedd CAC Llanfor a Chelyn wedi'u lleoli o fewn ffin Cyngor Sir Gwynedd.


Cyn bo hir, bydd y Cyngor yn cynnal gwaith atgyweirio ar ran 200 metr o wal gynnal a wal barapet ger yr A4054 Heol Caerdydd yn Ffynnon Taf.\nI ddechrau, bydd y cynllun yn cael gwared ar lystyfiant o bob wyneb wal. Bydd hyn yn galluogi ail-bwyntio ac ailadeiladu'r rhan fwyaf o'r wal barapet, ailadeiladu un rhan o'r wal gynnal, ac ailosod meini copa.\nMae'r Cyngor wedi penodi Centregreat Ltd yn gontractwr i gyflawni'r cynllun. Bydd yn dechrau ar y gwaith ddydd Mercher, 19 Ionawr a bydd y gwaith yn para tua 12 wythnos. Mae'r cynllun yn cael ei ariannu gan Raglen Gyfalaf Priffyrdd Atodol y Cyngor ar gyfer 2021/22, gan ddefnyddio cyllid pwrpasol ar gyfer Strwythurau'r Priffyrdd.\nEr mwyn gwneud y gwaith yn ddiogel, mae'r contractwr angen cau un lôn o Heol Caerdydd - y lôn tua'r gogledd sydd agosaf at y wal.\nBydd goleuadau traffig dros dro yn cael eu gosod o ddydd Mercher ymlaen. Sylwch, does dim angen cau ffyrdd i gyflawni'r cynllun, a bydd mynediad i gerddwyr ar hyd Heol Caerdydd yn cael ei gynnal drwy'r amser.\nMeddai'r Cynghorydd Andrew Morgan, Arweinydd Cyngor Rhondda Cynon Taf ac Aelod o'r Cabinet sy'n gyfrifol am y Priffyrdd a Thrafnidiaeth: “Y gwaith sydd i ddod ger Heol Caerdydd yn Ffynnon Taf yw'r cynllun atgyweirio wedi'i dargedu diweddaraf i ddiogelu strwythur sy’n cynnal y rhwydwaith ffyrdd ar gyfer y dyfodol. Bydd yn gwneud atgyweiriadau ar draws rhan 200 metr o wal barapet ac un rhan o wal gynnal sydd wedi'i difrodi, sydd wedi'i lleoli ger yr A4054.\n“Ariennir y cynllun gan ein Rhaglen Gyfalaf Priffyrdd, sydd eto wedi dyrannu swm sylweddol i gynnal Strwythurau Priffyrdd yn 2021/22 – mae’r Cyngor yn gyfrifol am fwy na 1,500 o waliau, cwlfertau a phontydd ar draws y Fwrdeistref Sirol. Mae'r Cyngor hefyd yn parhau'n ymrwymedig i sicrhau cyllid a chyflawni atgyweiriadau ar gyfer seilwaith a ddifrodwyd gan Storm Dennis.\n“Bydd cynllun wal Heol Caerdydd yn dechrau ddydd Mercher. Bydd lôn ar gau a goleuadau traffig dros dro i sicrhau diogelwch. Diolch i drigolion a chymudwyr am eu cydweithrediad tra bydd y cynllun yn mynd yn ei flaen - bydd y Cyngor yn gweithio'n agos gyda'i gontractwr i gwblhau'r atgyweiriadau cyn gynted â phosibl.”